**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 11 Μαρτίου 2020, ημέρα Τετάρτη και ώρα 17.10΄, στην Αίθουσα«Προέδρου Αθανασίου Κωνστ. Τσαλδάρη» (223)του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου αυτής κυρίου Κωνσταντίνου Γκιουλέκα, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εξωτερικών «Κύρωση Σύμβασης Δωρεάς μεταξύ του κοινωφελούς ιδρύματος με την επωνυμία "Αλέξανδρος Σ. Ωνάσης", της ανώνυμης εταιρείας με την επωνυμία "ΑΡΙΟΝΑ ΕΛΛΑΣ ανώνυμη εταιρεία καλλιτεχνικών και πολιτιστικών εκδηλώσεων τεχνική οικοδομική" και του Ελληνικού Δημοσίου.».

Στη συνεδρίαση παρέστησαν ο Υφυπουργός Εξωτερικών, κ. Κωνσταντίνος Φραγκογιάννης, αρμόδιος για την Οικονομική Διπλωματία και Εξωστρέφεια, καθώς και αρμόδιοι υπηρεσιακοί παράγοντες.

O Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι κ.κ. Βουλευτές: Φόρτωμας Φίλιππος, Σούκουλη-Βιλιάλη Μαριλένα, Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Καλαφάτης Σταύρος, Κεδίκογλου Συμεών (Σίμος), Κεφαλογιάννη Όλγα, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας Αθανάσιος, Μανωλάκος Νικόλαος, Μπογδάνος Κωνσταντίνος, Παπαδόπουλος Μιχαήλ (Μιχάλης), Τσαβδαρίδης Λάζαρος, Σενετάκης Μάξιμος, Συρίγος Ευάγγελος (Άγγελος), Χατζηβασιλείου Αναστάσιος (Τάσος), Αμανατίδης Ιωάννης, Μάλαμα Κυριακή, Βούτσης Νικόλαος, Δρίτσας Θεόδωρος, Ξανθόπουλος Θεόφιλος, Κατρούγκαλος Γεώργιος, Μουζάλας Ιωάννης, Ξενογιαννακοπούλου Μαρία – Ελίζα (Μαριλίζα), Σαρακιώτης Ιωάννης, Γιαννούλης Χρήστος, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Κωνσταντόπουλος Δημήτριος, Φραγγίδης Γεώργιος, Δελής Ιωάννης, Μυλωνάκης Αντώνιος, Χήτας Κωνσταντίνος, Γρηγοριάδης Κλέων και Σακοράφα Σοφία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα σας, ξεκινάμε τη συνεδρίαση.

Αντικείμενο της σημερινής συζήτησης είναι η επεξεργασία και εξέταση του σχεδίου νόμου του Υπουργείου Εξωτερικών «Κύρωση Σύμβασης Δωρεάς μεταξύ του κοινωφελούς ιδρύματος με την επωνυμία "Αλέξανδρος Σ. Ωνάσης", της ανώνυμης εταιρείας με την επωνυμία "ΑΡΙΟΝΑ ΕΛΛΑΣ ανώνυμη εταιρεία καλλιτεχνικών και πολιτιστικών εκδηλώσεων τεχνική οικοδομική" και του Ελληνικού Δημοσίου.».

Από την πλευρά του Υπουργείου Εξωτερικών είναι ο αρμόδιος Υφυπουργός Εξωτερικών κ. Κωνσταντίνος Φραγκογιάννης αρμόδιος, για την Οικονομική Διπλωματία και Εξωστρέφεια.

Τον λόγο έχει ο κ. Βασιλειάδης.

**ΒΑΣΙΛΕΙΟΣ ΒΑΣΙΛΕΙΑΔΗΣ (Εισηγητής της Πλειοψηφίας):** Σας ευχαριστώ, κύριε Πρόεδρε.

Κύριε Υφυπουργέ, αγαπητές και αγαπητοί συνάδελφοι της Διαρκούς Επιτροπής Εθνικής Άμυνας και Εξωτερικών Υποθέσεων, εισάγουμε σήμερα στην Επιτροπή το σχέδιο νόμου του Υπουργείου Εξωτερικών «Κύρωση Σύμβασης Δωρεάς μεταξύ του κοινωφελούς ιδρύματος με την επωνυμία "Αλέξανδρος Σ. Ωνάσης", της ανώνυμης εταιρείας με την επωνυμία "ΑΡΙΟΝΑ ΕΛΛΑΣ ανώνυμη εταιρεία καλλιτεχνικών και πολιτιστικών εκδηλώσεων τεχνική οικοδομική" και του Ελληνικού Δημοσίου.».

Η Σύμβαση η οποία υπογράφηκε στις 17 Φεβρουαρίου του τρέχοντος έτους αφορά δωρεά του Ιδρύματος "Αλέξανδρος Σ. Ωνάσης" ύψους 800.000 ευρώ για τη μελέτη και υλοποίηση του έργου στο πλαίσιο της πρωτοβουλίας Repossession in Greece, το οποίο αφορά στην αναβάθμιση για την ενίσχυση της εικόνας της χώρας στο εξωτερικό.

Η μακρά περίοδος ύφεσης των περασμένων ετών σε συνδυασμό με την έκταση και δημοσιότητα, που πήρε η χρονοβόρα διαδικασία διάσωσης και αναπροσαρμογής της ελληνικής οικονομίας, έπληξαν σε μεγάλο βαθμό την εικόνα της Ελλάδας, τόσο στα μάτια των κυβερνήσεων, όσο και των πολιτών ανά την υφήλιο.

Η ανάγκη επανατοποθέτησης της Ελλάδας στον Παγκόσμιο Χάρτη είχε διαγνωστεί, ήδη, προεκλογικά από τον Πρωθυπουργό, Κυριάκο Μητσοτάκη, για τη Νέα Δημοκρατία.

Σε μία χώρα, όπου αφενός η οικονομία παραμένει ευάλωτη στις πιέσεις συχνά απρόβλεπτων οικονομικών εξελίξεων, όπως βλέπουμε αυτές τις μέρες, λόγω της μείωσης της τιμής του πετρελαίου και των επιπτώσεων της εξάπλωσης του κορονοϊού και αφετέρου, όπου ο τουρισμός θα αποτελεί κυρίαρχο τομέα της οικονομίας, νομίζω εύλογα, μπορούμε όλες και όλοι να αντιληφθούμε τη σημασία της αποκατάστασης της εικόνας της χώρας μας διεθνώς. Δεν θα ήθελα, λοιπόν, να μακρηγορήσω, άλλωστε, είμαι σίγουρος ότι ο αρμόδιος για την εξωστρέφεια Υφυπουργός θα μας πει περισσότερα για την πρωτοβουλία, οπότε ας δούμε το σχέδιο νόμου το οποίο αποτελείται από δύο άρθρα.

Με το πρώτο άρθρο του σχεδίου νόμου κυρώνεται και αποκτάει ισχύει νόμου η από 17 Φεβρουαρίου 2020 «Σύμβαση Δωρεάς μεταξύ του Ελληνικού Δημοσίου και του κοινωφελούς ιδρύματος με την επωνυμία "Αλέξανδρος Σ. Ωνάσης" και της ανώνυμης εταιρείας με την επωνυμία "ΑΡΙΟΝΑ ΕΛΛΑΣ ανώνυμη εταιρεία καλλιτεχνικών και πολιτιστικών εκδηλώσεων τεχνική οικοδομική" και του Ελληνικού Δημοσίου.», καθώς και τα συνημμένα σε αυτή παραρτήματα Α και Β. Στη συνέχεια ακολουθεί το πλήρες κείμενο της Συμβάσης.

Στο άρθρο 1 της Σύμβασης, δίνονται οι ορισμοί που εμπεριέχονται εντός της.

Στο άρθρο 2 αναφέρονται στο αντικείμενο και ο σκοπός της Σύμβασης για την υλοποίηση του έργου, όπως αυτό περιγράφεται στο παράρτημα Α, προϋπολογίζεται ποσό 800.000 ευρώ και εξειδικεύεται η κατανομή του σε τέσσερα υποέργα. Το κόστος των υποέργων, έχει προϋπολογιστεί από το Δημόσιο, το οποίο δεν επιβαρύνεται καθόλου και δεσμεύεται, για τη χρήση του έργου από τους φορείς του, τις δημόσιες επιχειρήσεις και τις ελεγχόμενες από αυτό οντότητες.

Στο άρθρο 3 ορίζεται ο φορέας υλοποίησης του έργου. Το Ίδρυμα ως αποκλειστικός χρηματοδότης θα επιλέξει με τη σύμφωνη γνώμη της Επιτροπής έργο, όπως αυτή ορίζεται στο άρθρο 5, παράγραφος 1 τους προμηθευτές και αναδόχους έργου, πάντα σύμφωνα με τις βέλτιστες διεθνείς πρακτικές. Οι διαδικασίες του έργου, δεν εμπίπτουν στις διατάξεις περί μελετών Δημοσίου ή στη νομοθεσία περί δημοσίων συμβάσεων ή εθνικών κληροδοτημάτων και δωρεών, καθώς δεν επιβαρύνεται το Ελληνικό Δημόσιο.

Στο άρθρο 4 προβλέπεται η διάρκεια υλοποίησης και ο χρόνος παράδοσης του έργου. Η βούληση είναι το έργο να ξεκινήσει άμεσα και να ολοκληρωθεί ως το τέλος του 2020.

Στο άρθρο 5 περιγράφεται η Επιτροπή Έργου. Αποτελείται από δυο μέλη, από το Δημόσιο και ένα μέλος από το Ίδρυμα, εξασφαλίζεται έτσι ο έλεγχος του έργου από το Δημόσιο. Το Δημόσιο, επίσης, είναι ο απόλυτος κύριος νομέας και κάτοχος του έργου, ως προς τα θέματα πνευματικής ιδιοκτησίας.

Με το άρθρο 6 ρυθμίζονται φορολογικά ζητήματα και συγκεκριμένα απαλλαγές για τη δωρεά και κάθε σχετική Σύμβαση του φορέα υλοποίησης, με βάση και τις διατάξεις του άρθρου 22 του ν. 4664/2020.

Το άρθρο 7 προβλέπει συνδρομή και διευκόλυνση του Δημοσίου προς τον φορέα με τρόπο που εξασφαλίζει την εντός χρονοδιαγράμματος υλοποίηση του έργου.

Το άρθρο 8 ορίζει την ημερομηνία έναρξης ισχύος και τη διαδικασία λήξης της Σύμβασης. Προβλέπεται λύση της Σύμβασης, εφόσον αυτή δεν κυρωθεί έως της 30 Απριλίου του 2020 το οποίο, κύριε Πρόεδρε, θα πρέπει να το λάβουμε υπόψη, για τις εργασίες της Επιτροπής.

Το άρθρο 9 της Σύμβασης, ορίζει αναφορά της δωρεάς στα παραδοτέα του έργου και ανταποδοτικά οφέλη στο δωρητή βάσει του Παραρτήματος Β.

Στο άρθρο 10 ρυθμίζονται ζητήματα κοινοποιήσεων, μεταξύ των συμβαλλομένων μερών και θέματα αδυναμίας του αντικλήτου.

Τέλος, το άρθρο 11 της Σύμβασης, καθορίζει ως εφαρμοστέο Δίκαιο, το Ελληνικό και ρυθμίζει τα ζητήματα επίλυσης διαφορών μεταξύ των μερών.

Ακολουθούν τα Παραρτήματα της σύμβασης.

Στο Παράρτημα Α περιγράφονται τα τέσσερα υποέργα και ορίζεται ο χρόνος παράδοσης και ο προϋπολογισμός καθενός εξ αυτών.

Προβλέπεται, μεταξύ άλλων η διενέργεια ποιοτικών και ποσοτικών ερευνών στην Ελλάδα και το Εξωτερικό, η σύνταξη της στρατηγικής, η διαμόρφωση της κεντρικής ιδέας και των δημιουργικών ιδεών, ο σχεδιασμός Οδηγιών προς τους τελικούς χρήστες, δηλαδή τους φορείς του Δημοσίου, η διάδοση των παραδοτέων στους φορείς αυτούς και η προβολή της όλης διαδικασίας.

Στο παράρτημα Β περιγράφονται τα ανταποδοτικά οφέλη του δωρητή, τα οποία αφορούν, κυρίως, την προβολή του. Τέλος, με το άρθρο δεύτερο του σχεδίου ορίζεται η έναρξη ισχύος της Σύμβασης.

Αναφορικά με τις οικονομικές επιπτώσεις για το Δημόσιο, νομίζω ότι είναι αρκετά εύκολο το έργο μας σήμερα. Μιλάμε για δωρεά, για εξοικονόμηση 800.000 € για το Δημόσιο, συνεπώς δεν έχω να προσθέσω κάτι παραπάνω σε αυτό.

Κλείνοντας, κύριε Πρόεδρε, επιτρέψτε μου να πω πως είμαι ιδιαίτερα χαρούμενος γι' αυτό το πρώτο, ως νέος Βουλευτής, σχέδιο νόμου το οποίο έχω την τιμή να εισηγούμαι για δύο λόγους: Πρώτον, επειδή η αποκατάσταση της εικόνας και της αξιοπιστίας της χώρας μας αποτελούν καθολικό αίτημα της κοινωνίας και ειδικότερα της γενιάς μου και των ανθρώπων που καλούνται να ζήσουν και να δραστηριοποιηθούν εδώ, για πολλές δεκαετίες που θα ακολουθήσουν. Δεύτερον, επειδή πρόκειται για μια γενναιόδωρη δωρεά από ένα Ίδρυμα με μακροχρόνια παρουσία και εμπειρία στα πολιτιστικά δρώμενα της χώρας μας, αλλά και στην εκπαίδευση και την υγεία. Η αξιοπιστία και η τεχνογνωσία που διαθέτει το Ίδρυμα «Αλέξανδρος Σ. Ωνάσης» αποτελούν εγγύηση, για το αποτέλεσμα που ζητάμε.

Ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστούμε πολύ, κύριε Βασιλειάδη.

Το λόγο έχει ο κ. Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ (Εισηγητής της Μειοψηφίας):** Σας ευχαριστώ, κύριε Πρόεδρε και εγώ παίρνω τη σκυτάλη από τον συνάδελφο Εισηγητή της Πλειοψηφίας, για να πω ότι και εγώ ότι είμαι νέος Βουλευτής και είναι η πρώτη μου εισήγηση και το θεωρώ εξαιρετικά τιμητικό, το να εισηγούμαι ένα θέμα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Καλορίζικοι και οι δυο.

**ΘΕΟΦΙΛΟΣ ΞΑΝΘΟΠΟΥΛΟΣ (Εισηγητής της Μειοψηφίας):** Αμήν, ευχαριστώ για τις ευχές σας, να είστε καλά.

Διαβάζω από την Αιτιολογική Έκθεση την εξής παράγραφο «Η πρωτοβουλία Repositioning Greece, αφορά στην εκπόνηση και υλοποίηση στρατηγικής, για την βελτίωση της εικόνας διεθνώς, ειδικότερα προβλέπεται η αποτύπωση συγκεκριμένης στρατηγικής, κοινής αποδοχής, για τη βελτίωση της εικόνας της Ελλάδας διεθνώς, με συστηματική προετοιμασία, συνεισφορά προσώπων εγνωσμένου κύρους και συμμετοχή της κοινωνίας των πολιτών. Ο σχεδιασμός της στρατηγικής περιλαμβάνει τη διεξαγωγή ποσοτικής έρευνας, που θα προσδιορίσει την υφιστάμενη εικόνα της χώρας και θα παράξει δείκτες εικόνας, βάσει των οποίων θα αξιολογείται η θέση της».

Καταρχάς μια πραγματολογική παρατήρηση, δεν υπάρχει «παράξει», υπάρχει «παραγάγει», το έχουμε καθιερώσει αυτό και είναι λάθος τύπος και στα κείμενα της Βουλής, δεν πρέπει να παρεισφρέουν τέτοιου τύπου σφάλματα.

Δεύτερον, σε αντιδιαστολή αυτού του πολύ γενικού πλαισίου, το οποίο μας αφήνει με πάρα πολλές απορίες, διαβάζω ένα, ανάλογης βαρύτητας, κείμενο-δήλωση του Αλέξη Τσίπρα, μετά την έξοδο από τα Μνημόνια το 2018 που λέει: «Ένα ισχυρό nation brand- έτσι το έλεγε ο Τσίπρας- αποτελεί απαραίτητη προϋπόθεση, για την επίτευξη των στόχων, καθώς λειτουργεί ως άυλο κεφάλαιο, που επηρεάζει άμεσα τον τουρισμό, τις επενδύσεις, τις εξαγωγές, καθώς και κάθε άλλη πτυχή της οικονομικής και πολιτικής ζωής της ίδιας της χώρας και των κατοίκων της. Η έξοδος από τα προγράμματα στήριξης και η επιστροφή της Ελλάδας στις αγορές, εντείνουν τις διαδικασίες, για την ανάληψη πρωτοβουλιών, για την περαιτέρω βελτίωση της εικόνας της χώρας». Βλέπουμε δηλαδή, ότι στο κείμενο που μας έχετε διανείμει, υπάρχει μια πολύ γενικόλογη παράθεση στόχων, χωρίς ένα συνεκτικό πλαίσιο και αυτό το πράγμα, δεν μας βοηθά να καταλάβουμε, τι δουλειά θα κάνει αυτή η σύμβαση, αυτή η συνεργία των τριών επιμέρους φορέων, τι στόχο και τι αποτέλεσμα θα έχει.

Είναι, προφανώς, αδήριτη η ανάγκη να βελτιωθεί η εικόνα της χώρας στο εξωτερικό, αλλά απαιτείται, το πλαίσιο δράσης που θα κινηθούμε να είναι γνωστό, συγκεκριμένο, για να μπορούν και οι στόχοι να είναι μετρήσιμοι. Με ότι σας παρέθεσα, δεν αντιλαμβανόμαστε με ενάργεια, με σαφήνεια, που και σε ποια κατεύθυνση θα κυμανθεί αυτή η προσπάθεια.

Δεύτερον, στο σημείο που σας διάβασα προηγουμένως, λέει ότι «Θα παραγάγει δείκτες εικόνας, βάσει των οποίων θα αξιολογείται η θέση της χώρας». Που θα αξιολογείται, σε ποιους πίνακες, σε ποιο πλαίσιο, γενικώς και αορίστως θα υπάρχει αξιολόγηση; Υπάρχει, από πλευράς στόχευσης, κάπου πρέπει να αξιολογηθούμε ψηλά;

Είναι ζητήματα για τα οποία χρειαζόμαστε πολύ σημαντικές και πολύ καθοριστικές εξηγήσεις, για να μπορούμε να ξέρουμε σε τι καλούμαστε να συνεισφέρουμε, γιατί δεν υπάρχει αμφιβολία, είναι μια δωρεά 800.000 ευρώ από ένα φορέα εγνωσμένου κύρους και επί της αρχής δεν μπορούμε να είμαστε απέναντι σε αυτό, αλλά αν δεν έχουμε το ασφαλές πλαίσιο, μέσα στο οποίο θα κινηθούν, θα διανεμηθούν, θα επενδυθούν αυτά τα χρήματα, δεν μπορούμε να συνεισφέρουμε και να συμμετέχουμε με λευκή επιταγή.

Πέραν αυτού, δέστε λίγο πάλι στο σχέδιο νόμου στο άρθρο 3 παράγραφος 3, όπου λέει: «Το Ίδρυμα ως αποκλειστικός χρηματοδότης, θα επιλέξει κατά την κρίση του, με την σύμφωνη γνώμη της τριμελούς επιτροπής, τους προμηθευτές αγαθών, τους παρόχους υπηρεσιών, τους αναδόχους έργων, με τους οποίους στη συνέχεια θα συνάψει επιμέρους συμφωνίες, για την υλοποίηση του έργου «Ο Φορέας Υλοποίησης». Δηλαδή, το Ελληνικό Δημόσιο, απλώς θα παρακολουθεί, δεν θα έχει κανένα λόγο; Θα «παίξει μπάλα», κατά το κοινώς λεγόμενο, μονομερώς και αποκλειστικά ο άλλος; Το διαβάζω καλά αυτό το πράγμα, έχετε κάποια συγκεκριμένη παρατήρηση επ' αυτού, κύριε Υπουργέ; Γιατί, κατά τη γνώμη μου, το Ελληνικό Δημόσιο, δεν παύει να είναι το ελληνικό Δημόσιο, έστω και αν είναι αντισυμβαλλόμενος.

Επομένως, θα πρέπει να περιφρουρήσουμε με κάθε τρόπο τον ρόλο και το κύρος του Ελληνικού Δημοσίου και γι' αυτό το πράγμα θα θέλαμε επιμέρους και συγκεκριμένες δεσμεύσεις.

**ΓΚΙΟΥΛΕΚΑΣ ΚΩΝΣΤΑΝΤΙΝΟΣ (ΠΡΟΕΔΡΟΣ ΕΠΙΤΡΟΠΗΣ):** Κύριοι συνάδελφοι λίγο ησυχία για να μην ενοχλούμε τον εισηγητή.

**ΘΕΟΦΙΛΟΣ ΞΑΝΘΟΠΟΥΛΟΣ (Εισηγητής της Μειοψηφίας):** Πηγαίνω στο παράρτημα του σχεδίου νόμου, στο υποέργο 4 παράγραφος 1 κ. πρόεδρε, όπου περιγράφεται ότι το υποέργο 4 είναι έρευνες της κοινής γνώμης και δημιουργικό. Η παράγραφος 1, λοιπόν, μιλά για υλοποίηση ποιοτικών και ποσοτικών ερευνών στην Ελλάδα και σε επιλεγμένες χώρες του Εξωτερικού με στόχο την ανάδειξη του προνομιακού - αξιακού χώρου για την Ελλάδα.

Καταρχάς, πως θα επιλεγούν αυτές χώρες; Ποιες είναι οι επιλεγμένες; Είναι ήδη επιλεγμένες; Είναι αυτές που θα επιλέξει η τριμελής Επιτροπή; Είναι ένα ζήτημα αυτό, για να δούμε τι ακριβώς θα γίνει. Το δεύτερο είναι όταν λέτε προνομιακό - αξιακό χώρο για την Ελλάδα τι ακριβώς εννοείτε; Ποιο είναι το φαντασιακό που υπηρετείται, μέσα από αυτή τη διαδικασία; Δεν πρέπει να κατατεθεί στην Επιτροπή μας για να έχουμε και εμείς εικόνα, ποια είναι ακριβώς η στόχευση;

Είναι εκφράσεις γενικές, να μην πω πομπώδεις, οι οποίες όμως δεν φωτίζουν τη ουσία, τον στόχο, την προσπάθεια, που καλούμαστε να υπηρετήσουμε. Σας έθεσα ένα περίγραμμα των ενστάσεων, που φαντάζομαι συμφωνείτε ότι είναι ουσιαστικές και με θετική διάθεση, γιατί είναι ένα θέμα στο οποίο σαφώς θέλουμε να ξέρουμε, να έχουμε γνώμη και να εκφέρουμε τεκμηριωμένη κρίση. Καταρχάς, σας είπα, δεν είμαστε αντίθετοι διότι είναι μια σημαντική στιγμή, για την εξέλιξη της χώρας, για την αποκατάστασή του ονόματος της χώρας στο διεθνές στερέωμα.

Επιφυλασσόμαστε για την ολομέλεια. Θέλουμε να μας διευκρινίσετε το πλαίσιο, όπως ακριβώς λεπτομερώς το περιέγραψα και τα υπόλοιπα στη συνέχεια. Ευχαριστώ πολύ κ. πρόεδρε.

**ΓΚΙΟΥΛΕΚΑΣ ΚΩΝΣΤΑΝΤΙΝΟΣ (ΠΡΟΕΔΡΟΣ ΕΠΙΤΡΟΠΗΣ):** Ευχαριστούμε και εμείς κ. Ξανθόπουλε. Αν και ήταν η πρώτη σας εισήγηση, είδα ότι έχετε πολλές παρατηρήσεις στις οποίες θα μας απαντήσει βέβαια ο κ. Υπουργός.

**ΞΑΝΘΟΠΟΥΛΟΣ ΘΕΟΦΙΛΟΣ (ΕΙΣΗΓΗΤΗΣ ΜΕΙΟΨΗΦΙΑΣ):** Είχα τον μάνατζερ εδώ.

**ΓΚΙΟΥΛΕΚΑΣ ΚΩΝΣΤΑΝΤΙΝΟΣ (ΠΡΟΕΔΡΟΣ ΕΠΙΤΡΟΠΗΣ):** Συνεχίζουμε με τον ειδικό αγορητή του Κινήματος Αλλαγής κ. Γεώργιο Φραγγίδη.

**ΦΡΑΓΓΙΔΗΣ ΓΕΩΡΓΙΟΣ (ΕΙΔΙΚΟΣ ΑΓΟΡΗΤΗΣ ΤΟΥ ΚΙΝΗΜΑΤΟΣ ΑΛΛΑΓΗΣ (ΚΙΝ.ΑΛ)):** Ευχαριστώ κ. πρόεδρε. Κ. υπουργέ, είναιγεγονός ότι διανύουμε μια περίοδο πάρα πολύ δύσκολη, πολλά χρόνια τώρα. Αυτό έχει τώρα επιδεινωθεί με τον κορονοϊό που θα έχει σίγουρα επιπτώσεις οικονομικές, όπως είχαν και όλ' αυτά τα χρόνια της κρίσης.

Επομένως, μέσα σε μια τέτοια κατάσταση και ένα τέτοιο περιβάλλον, όποια δωρεά έρχεται και μπορεί να βοηθήσει την πατρίδα μας, οδηγώντας σε ένα καλό δρόμο είναι ευπρόσδεκτη. Νομίζω ότι δεν θα υπάρχει κανένας που θα έχει αντίρρηση με βάση όλη αυτή την εισήγηση που υπάρχει σε σχέση με αυτή τη συμφωνία να διαφωνήσει.

Η σύμβαση αυτή υπογράφτηκε τον Φεβρουάριο, βέβαια από τις 15 Οκτωβρίου του 2019 που η Kυβέρνηση είχε σχεδιάσει το πλαίσιο, για την αναβάθμιση και ενίσχυση της εικόνας της χώρας στο Εξωτερικό. Είχαν ξεκινήσει αυτές οι συζητήσεις, για να φτάσουν στο σημείο που είμαστε σήμερα.

Δεν θα μιλήσω σε σχέση με το κάθε άρθρο ξεχωριστά, γιατί νομίζω ότι είναι φανερό και εύκολα κατανοητό από όλους μας. Θα ήθελα όμως να κάνω μία γενική παρατήρηση πρώτα και μετά οι ειδικές σε κάποια σημεία της σύμβασης. Πρόκειται για μια δωρεά του είναι προς το δημόσιο, από το Ίδρυμα Ωνάση. Συγκεκριμένα θα χρηματοδοτηθεί όλο αυτό το έργο, που έχει μέσα διαφορά ζητήματα.

Μέσα σε αυτή την προσπάθεια που γίνεται αναβάθμισης και ενίσχυσης της διεθνούς εικόνας της χώρας μας. Ειδικά, μέσα σε οικονομική δυσπραγία που υπάρχει στη χώρα μας, είναι ακόμα πιο σημαντικές και ευεργετικές τέτοιες χειρονομίες που γίνονται από και αν αυτές προέρχονται.

Θα έλεγα παρεμπιπτόντως, -τώρα που έχουμε τα προβλήματα, γιατί είναι μεγάλα τα προβλήματα από τον κορονοϊό, χωρίς να θέλω να δημιουργήσω άγχος ή πανικό,- ότι η πατρίδα μας, χρειάζεται για ενίσχυση σε διάφορους τομείς, που θα κληθούν να διαχειριστούν αυτή την κατάσταση της υγείας. Θα χρειαζόταν, ευεργετικά βοηθήματα από τέτοιους παράγοντες, όπως αυτό που συζητάμε σήμερα.

Έλεγα, λοιπόν, ότι εμείς, δεν βλέπουμε αυτή τη Σύμβαση αρνητικά. Σαφώς και την βλέπουμε θετικά. Σύμφωνα, όμως, με την Έκθεση του Γενικού Λογιστηρίου του Κράτους το Δημόσιο θα έχει απώλεια εσόδων από τις φορολογικές και λοιπές απαλλαγές που συνοδεύουν τη δωρεά. Αναφέρεται, όμως, ότι θα αναπληρωθεί αυτή η απώλεια από άλλες πηγές εσόδων του Κρατικού Προϋπολογισμού και των Προϋπολογισμών λοιπών φορέων της Γενικής Κυβέρνησης, ενώ το δημόσιο θα εξοικονομήσει τη δαπάνη των 800.000 €, που θα το βάρυνε, για την υλοποίηση του έργου, αν δεν υπήρχε η δωρεά.

Στο άρθρο 3 αναφέρεται ότι το έργο θα υλοποιηθεί με διαδικασίες, που δεν εμπίπτουν στις διατάξεις περί ανάθεσης και εκπόνησης μελετών δημοσίου, στη νομοθεσία περί δημοσίων συμβάσεων και στη νομοθεσία περί εθνικών κληροδοτημάτων και δωρεών. Θα θέλαμε, λοιπόν, μια διευκρίνιση, για το τι σημαίνει, δεν εμπίπτει στη νομοθεσία περί εθνικών κληροδοτημάτων και δωρεών. Με αφορμή δε τη δωρεά και ανεξάρτητα από αυτή, για την οποία δεν υπάρχει, όπως είπα, αντίρρηση, θέλω να κάνω κάποιες άλλες παρατηρήσεις.

Έχει συγκροτηθεί μια ομάδα συμβουλευτικού τύπου, της οποίας τα μέλη αναφέρθηκαν, είναι πολλά, δεν είναι ολιγομελή, απ' αυτό που είδα είναι 12 και η σχετική ανακοίνωση του Υπουργείου Εξωτερικών, χαρακτηρίζει τη συμβουλευτική ομάδα, ολιγομελή αποτελούμενη από προσωπικότητες εγνωσμένης αξίας στο χώρο τους με διεθνές κύρος και επιτυχημένες πορείες. Η ομάδα δε αυτή θα συμβουλεύει το δημόσιο αφιλοκερδώς και σίγουρα έχει καλές προθέσεις.

Δεν αμφισβητείται η αξία των συγκεκριμένων προσώπων που την απαρτίζουν. Ωστόσο είναι σωστό να γνωρίζουμε με σαφήνεια ποιο είναι το στάτους μιας τέτοιας ομάδας. Είναι άτυπο όργανο ή θεσμοθετημένο; Ποια ήταν τα κριτήρια, με τα οποία επελέγησαν τα συγκεκριμένα άτομα, για το συγκεκριμένο έργο και ποιος τα επέλεξε; Υπάρχει κάπου μια σαφής περιγραφή των ρόλων τους, τι κάνει ο καθένας, τι περιμένουμε από τον καθένα και σε τι θα συνεισφέρει ο καθένας;

Γενικά θα πρέπει να υπάρχει ένα σαφές πλαίσιο, εντός του οποίου είναι απαραίτητο να λειτουργούν τέτοιες συνεργασίες του δημόσιου και του ιδιωτικού τομέα ή των ιδιωτών, ακόμη και αν η εργασία προσφέρεται αφιλοκερδώς.

Δεύτερον, η εικόνα της χώρας σε διεθνές επίπεδο είναι μια πάρα πολύ σοβαρή υπόθεση. Πρέπει να στηρίζεται σε αναπτυξιακή φιλοσοφία και άξονες και να ξεκινάει από το Κράτος. Αποτελεί προστιθέμενη αξία η συμμετοχή της ιδιωτικής πρωτοβουλίας, όταν συνοδεύεται από ανάλογη εμπειρία και εξειδικευμένη γνώση.

Πώς, όμως, ελέγχεται και εξασφαλίζεται στην παρούσα περίπτωση ότι το έργο της ομάδας, ανταποκρίνεται με επάρκεια στο ζητούμενο; Θα πρέπει να έχουν κύριο ρόλο στο όλο εγχείρημα θεσμικοί φορείς.

Σύμφωνα, δε με δημοσίευμα της εφημερίδας «Καθημερινή» η ομάδα πλαισιώνεται από εκπροσώπους της Προεδρίας της Κυβέρνησης και της Γενικής Γραμματείας Διεθνών Οικονομικών Σχέσεων και Εξωστρέφειας του Υπουργείου Εξωτερικών. Αυτοί έχουν λόγο επί της ουσίας; Αν ναι, προκύπτει αυτό επίσημα από κάπου;

Τρίτον, υπάρχει ασάφεια ως προς το αντικείμενο σχεδιασμού της ομάδας, το οποίο είναι αρκετά ευρύ και γενικό. Σύμφωνα με τη δήλωση του κ. Πρωθυπουργού στον τύπο, μέχρι σήμερα η προβολή της Ελλάδας, αφορούσε μόνο την τουριστική της πλευρά.

Πρέπει να προβάλουμε μια συνολική εικόνα της σύγχρονης Ελλάδας, μιας χώρας δημιουργίας, οικονομικής και πολιτιστικής ανάπτυξης με ξεχωριστή ποιότητα ζωής και σεβασμό στο περιβάλλον. Μιας Ελλάδας, που κοιτάζει τον κόσμο με αυτοπεποίθηση.

Η νέα αυτή εικόνα θα στηρίζει και θα στηρίζεται από κάθε άξονα του δημόσιου και ιδιωτικού χώρου. Θα αντικατοπτρίζει θετικά τη χώρα και τους ανθρώπους της, θα τονώνει την περηφάνια των Ελλήνων και παράλληλα με την ιστορία θα φανερώνει την σύγχρονη διάσταση πολιτισμού, τεχνογνωσίας και ανθρώπινου δυναμικού, δηλαδή των παραμέτρων που συνθέτουν την Ελλάδα των επόμενων γενεών. Θα πρέπει όλο αυτό να γίνει πιο συγκεκριμένο και πιο απτό μέσα σε αυτή τη συμφωνία. Επίσης, είναι ουσιαστικό να υπάρχει συγκεκριμένη στρατηγική, ένα συγκεκριμένο πρόγραμμα, ένα μετρήσιμο αποτέλεσμα και βέβαια διαφάνεια παντού.

Τέλος, το πρόγραμμα που θα χρηματοδοτηθεί οφείλει να έχει σοβαρά εχέγγυα επιτυχίας και να μην αποτελεί απλώς ένα εγχείρημα ή ένα πείραμα. Η νοοτροπία του «τι είχαμε τι χάσαμε;», επειδή πρόκειται για δωρεά, σε περίπτωση που το εγχείρημα, δεν επιφέρει το αναμενόμενο αποτέλεσμα, δεν θα είναι αποδεκτή. Αφενός υπάρχει η απώλεια εσόδων του δημοσίου από τις φορολογικές και λοιπές απαλλαγές, αφετέρου είναι σημαντικό και στις περιπτώσεις των δωρεών να έχουμε την καλύτερη δυνατή αξιοποίηση, προς όφελος της χώρας.

Όπως είπα από την αρχή, γενικά είμαστε είπε υπέρ αυτής της Σύμβασης, βεβαίως επιφυλασσόμεθα στην Ολομέλεια, για πιο συγκεκριμένες τοποθετήσεις και με βάση τυχόν προτάσεις ή αλλαγές, που μπορεί να φέρει η Κυβέρνηση.

Σας ευχαριστώ.

**ΚΩΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κύριε Φραγγίδη, σας ευχαριστούμε. Άρα, νομίζω ότι και εσείς καταρχήν, τάσσεστε θετικά υπέρ της Κύρωσης της Σύμβασης Δωρεάς.

Στο σημείο αυτό θα ήθελα να σας διευκρινίσω, επειδή βλέπω την απορία σε πολλούς συναδέλφους για την σειρά με την οποία κάθισαν ο κ. Υπουργός και η κυρία συνεργάτης του, να πω ότι η κυρία Κιτσιλή, είναι νομική σύμβουλος του Υπουργού. Απλώς, συνήθως, εκείνη τη θέση κυρία Κιτσιλή, κατέχει ο Εισηγητής Υπουργός ή Υφυπουργός. Δεν πειράζει. Κύριε Υπουργέ, δεν υπάρχει κανένα πρόβλημα, αλίμονο, απλώς εξηγώ στους κ.κ. συναδέλφους, που κοιτούσαν με απορία, για να διαλύσω κάθε παρανόηση.

Το λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Κύριε Πρόεδρε, εφόσον η σημερινή συζήτηση για την Σύμβαση Δωρεάς, σχετίζεται με το πρόγραμμα «Reposition Greece», το οποίο αφορά στην αναβάθμιση και την ενίσχυση της διεθνούς εικόνας της Ελλάδας, θα ήθελα να πούμε δυο λόγια γι' αυτό το πρόγραμμα και για το ιστορικό του, όπως, τέλος πάντων, μπορέσαμε εμείς να μάθουμε. Στα πλαίσια αυτού του κυβερνητικού σχεδιασμού, δηλαδή, για την αναβάθμιση και την ενίσχυση της διεθνής εικόνας της Ελλάδας, και όλα αυτά τα λέω εισαγωγικά πριν μιλήσω, για το ίδιο το νομοσχέδιο. Τον Οκτώβριο του 2019 συγκροτήθηκε μια ομάδα συμβουλευτικού χαρακτήρα υπό την εποπτεία του Υπουργείου Εξωτερικών, το οποίο και έχει πλέον την ευθύνη, για τον συντονισμό και τη χάραξη της πολιτικής, για την προβολή της χώρας μας στο εξωτερικό.

Αντικείμενο αυτής της ομάδας αποτελούσε, σύμφωνα με ανακοίνωση του Υπουργείου Εξωτερικών, ο σχεδιασμός της νέας αρχιτεκτονικής της εικόνας της χώρας, μέσω μιας στρατηγικής πλατφόρμας, που θα τοποθετεί τη σύγχρονη Ελλάδα στον παγκόσμιο χάρτη. Αυτά είναι τα λόγια του ίδιου του Υπουργείου. Την Επιτροπή επιβλέπει ο Υφυπουργός Εξωτερικών, για την Οικονομική Διπλωματία και την Εξωστρέφεια, ο κ. Φραγκογιάννης, και πριν ακόμη την συγκρότηση αυτής της ομάδας και της εξαγγελίας του συγκεκριμένου σχεδίου από την Κυβέρνηση, Έλληνες επιχειρηματίες, έχει ενδιαφέρον αυτό, διοργάνωσαν στο « Εκάλη Κλαμπ» επτά Business Gala από τις αρχές του 2018, μέχρι τον Ιανουάριο του 2020, με θέματα που αφορούσαν στους τομείς της γεωπολιτικής, του ψηφιακού μετασχηματισμού, της ενέργειας, των επενδυτικών ευκαιριών, του τομέα της φιλοξενίας, της καινοτομίας, με τον γενικό τίτλο «Reposition Greece». Πιθανώς τα γκαλά αυτά να ενέπνευσαν και την Κυβέρνηση για να έρθει αυτό το σχέδιο, αυτό το πρόγραμμα.

Η σύνθεση αυτής της ομάδας καθαρά δείχνει-ξεκάθαρα, ότι ο προσανατολισμός αυτού του σχεδίου Reposition Greece είναι κατά βάση οικονομικός. Συνδέεται με την επιχειρηματικότητα και παρόλο που καθαρά, δεν ομολογείται, βέβαια, φαίνεται ωστόσο, ότι στόχος είναι, να ανοιχτούν νέα πεδία δράσης και μέσου αυτής της δραστηριότητας, για κερδοφόρες επενδύσεις των ελληνικών κεφαλαίων στη διεθνή αγορά και παράλληλα βέβαια προσέλκυση ξένων επενδυτών στη χώρα μας. Και βέβαια τομείς όπως είναι η αρχαιολογία και οι τέχνες γενικότερα, αποτελούν -όπως πάντα- «το κερασάκι σε αυτή την "τούρτα» την επενδυτική.

Μιλώντας για αυτήν-καθαυτή τη σύμβαση, πρόκειται για μια τυπική σύμβαση δωρεάς, όπου ο δωρητής αναλαμβάνει με δική του εταιρεία, να υλοποιήσει το έργο, το οποίο χρηματοδοτεί και βεβαίως περιλαμβάνει ταυτόχρονα αυτή η σύμβαση τις σχετικές φοροαπαλλαγές, προς το δωρητή, καθώς και την προβολή του.

Συγκρίνοντας κανείς, βέβαια, γιατί ο δωρητής -πρέπει να πούμε εδώ- ότι είναι το Ίδρυμα «Αλέξανδρος Ωνάσης» από μια γνωστή εφοπλιστική οικογένεια και αυτή η τάξη των εφοπλιστών, συνηθίζει, να ιδρύει τέτοια ιδρύματα.

Συγκρίνοντας κανείς τα 800.000 της δωρεάς σε σχέση με τον πακτωλό δισεκατομμυρίων φοροαπαλλαγών, που έχουν εισπράξει οι εφοπλιστές τις τελευταίες δεκαετίες και που, βεβαίως, δεν παρέλειψαν οι ελληνικές Κυβερνήσεις όλες, να τα προωθήσουν και να τα καταστήσουν και Συνταγματικά άρθρα. Θα μπορούσε, να πει κανείς συγκρίνοντας αυτά τα 800.000 με τα δισεκατομμύρια των φοροαπαλλαγών των εφοπλιστών -να θυμηθεί- και τη λαϊκή παροιμία «μας πήραν την κότα και μας δίνουν το αβγό».

Προχωρώντας, όμως και πιο συγκεκριμένα για την εταιρία «ΑΡΙΟΝΑ ΕΛΛΑΣ», που θα υλοποιήσει το έργο, όπως περιγράφεται στη σύμβαση, αυτή η εταιρεία είναι αντιπρόσωπος -όπως είπαμε- του Κοινωφελούς Ιδρύματος «Αλέξανδρος Ωνάσης» στη χώρα μας, η οποία εταιρία λειτουργεί και το πολιτιστικό κέντρο Στέγη Γραμμάτων και Τεχνών του Ιδρύματος Ωνάση.

Αυτή η εταιρία δραστηριοποιείται στο χώρο των επενδύσεων σε ακίνητη περιουσία. Δεν εστιάζει στα θέματα πολιτισμού, «ντε και καλά», αλλά τα εμπεριέχει, αφού το πρόγραμμα «Reposition Greece» για όλο το δημόσιο τομέα, για όλα τα υπουργεία, για τους οργανισμούς τοπικής αυτοδιοίκησης και τους λοιπούς δημόσιους οργανισμούς, για όσους τέλος πάντων διαμορφώνουν πολιτικές προβολές της Ελλάδος.

Το πρόβλημα για εμάς για το Κ.Κ.Ε. εντοπίζεται περισσότερο, όχι τόσο σε αυτή καθαυτή τη σύμβαση, για τη δωρεά, αλλά στο περιεχόμενο και στην κατεύθυνση του project με το οποίο φυσικά και διαφωνούμε και διαφωνούμε αφού φόρο απέχει από οποιαδήποτε έκφραση ή τέλος πάντων οποιαδήποτε εκδοχή αυτών, που αποκαλούνται ανάγκες του λαού μας.

Γι' αυτό και καταψηφίζουμε.

Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε και εμείς κ. Δελή.

Το λόγο έχει από την Ελληνική λύση, ο συνάδελφος Αντώνιος Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης - ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υφυπουργέ, θα σας πω μια λαϊκή παροιμία «με τον παρά μου και την κυρά μου». Είναι αδιανόητο για εμάς, γι' αυτό το οποίο μας φέρατε εδώ πέρα, θα πρέπει να μας εξηγήσετε, κύριε Υφυπουργέ, τι είδους δωρεά είναι αυτή.

Το να λέμε, ότι ένα Κοινωφελές Ίδρυμα, όπως είναι αυτό του Ιδρύματος Ωνάση, το οποίο εδώ θέλω, να υπενθυμίσω σε όλους κύριους συναδέλφους της Νέας Δημοκρατίας, του ΣΥΡΙΖΑ, του Κινήματος Αλλαγής, που κατηγορούν όσες εταιρείες ελληνικές, έχουν την έδρα τους σε φορολογικούς παραδείσους, την έδρα το ίδρυμα Ωνάση την έχει στο Λιχτενστάιν. Ας το κρατήσουμε και αυτό στο πίσω μέρος κεφαλιού μας. Ίσως δεν είναι τίποτα, αλλά εμείς το σημειώνουμε.

Μέσω μιας θυγατρικής του εταιρείας, της «ΑΡΙΟΝΑ ΕΛΛΑΣ Α.Ε. Καλλιτεχνικών»- λέει- «και Πολιτιστικών Εκδηλώσεων Τεχνική Οικοδομική». Εάν δείτε τους Ισολογισμούς, θα δείτε ότι όλα τα χρήματα είναι από την Τεχνική Οικοδομική. Και αυτό ας το κρατήσουμε. Έρχεται, λοιπόν, να δώσει 800.000 ευρώ, για την αναβάθμιση και ενίσχυση της διεθνούς εικόνας της χώρας μας, με τον όρο «repositioning», δηλαδή επανατοποθέτηση της χώρας, αλλαγή θέσεως της χώρας.

Δεν μας λέει σε τίποτα, ποιο θα είναι το ακριβές project του έργου. Αυτό είναι ένα πράγμα, το οποίο δεν το καταλαβαίνει κανείς. Θα είναι πολιτιστικές εκδηλώσεις; Θα είναι συγγράμματα; Θα είναι βιβλία; Θα είναι διαφημίσεις; Γιατί να μην πάρει, ας πούμε, το Υπουργείο Τουρισμού αυτά τα 800 χιλιάρικα και τα παίρνει το Υπουργείο Εξωτερικών; Θα αναρωτηθώ εγώ. Να σας πω και κάτι άλλο; Γιατί, διαβάζοντας μέσα τη Σύμβαση, βλέπουμε πολλά πράγματα, τα οποία δεν νομίζω ότι πρέπει να τα αφήσουμε να περάσουν έτσι.

Λέει, π.χ., στο άρθρο 9: «Ορίζεται ρητά ότι το δημόσιο συμφωνεί ότι σε όλα τα έντυπα ή ψηφιακά υλικά, που θα παραχθούν στο πλαίσιο του έργου, καθώς επίσης και στα υλικά προβολής αυτού, θα γίνεται αναφορά στη συμβολή του Ιδρύματος. Διαφήμιση το Ίδρυμα θέλει να κάνει; Αν θέλει να κάνει διαφήμιση το Ίδρυμα, 800 χιλιάρικα έχει, ας πάει να κάνει διαφήμιση όπου θέλει. Γιατί πρέπει, σώνει και καλά, να λέει προς όλους ότι αυτό είναι μια δωρεά του Ιδρύματος Ωνάση;

Ξέρετε η χώρα μας, βρίσκεται σε πάρα πολύ δεινή θέση και δύσκολη, αυτή τη στιγμή. Αυτή τη στιγμή που μιλάμε, κύριοι συνάδελφοι, αεροσκάφη F-16, κάνουν χαμηλές υπερπτήσεις 180 μέτρων, 500 ποδών, πάνω από τον Έβρο ποταμό. Την ίδια στιγμή, ξεκίνησε το ΡΟΥΚ ΡΕΪΣ και πηγαίνει κατά την Νοτιοανατολική Μεσόγειο. Και σε λίγο θα το έχει πάρει ο άνεμος, όπως την περασμένη φορά, και μπορεί να βρεθεί ανατολικά της Κρήτης.

Και το τρίτο και το χειρότερο απ' όλα. Ξέρετε πολύ καλά ότι ο Ερντογάν, θέλει το παραμικρό, για να ξεκινήσει εχθροπραξίες εναντίον μας. Χτες το βράδυ, σήμερα τις πρωινές ώρες, μια τουρκική ακταιωρός κτύπησε ένα σκάφος του Λιμενικού. Είναι η δεύτερη φορά που έκανε το τόλμημα. Αυτή τη φορά το πέτυχε και χτύπησε ένα δικό μας σκάφος του Λιμενικού.

Να σας πω και κάτι άλλο, κύριε Υφυπουργέ; Κάλλιστα, το Υπουργείο Εξωτερικών θα μπορούσε να ζητήσει, μέσω της Επιτροπής μας, -και το κάνουμε πρόταση εδώ- τα 800 χιλιάρικα να πάνε, για να αγοράσουμε μια ακταιωρό του Λιμενικού, που την χρειαζόμαστε άμεσα. Αυτή είναι μια πρόταση, την οποία κάνει η Ελληνική Λύση. Λοιπόν, το συζήτησα και με τον κύριο Χήτα και με τον δικό μας Πρόεδρο τον κύριο Βελόπουλο και συμφώνησε και αυτός να κάνουμε αυτή την πρόταση. Αυτή τη στιγμή, θέλουμε άλλα πράγματα για βοήθεια.

Καλό είναι ένα Ίδρυμα να κάνει μια δωρεά. Αυτή η δωρεά, όμως, είναι ύποπτη δωρεά. Τι σημαίνει ένα έργο, γενικώς, για ενίσχυση της διεθνούς εικόνας της χώρας,το «repositioning», το οποίο είναι επανατοποθέτηση; Αλλαγή θέσεως; Τι είναι; Δηλαδή, τι έχει πάθει η χώρα; Βγήκε από μια κρίση. Όλες οι χώρες βγαίνουν από μια κρίση.

Τι να πούμε, δηλαδή, στο Εξωτερικό; Ότι το Υπουργείο Εξωτερικών δουλεύει καλά; Το Υπουργείο Παιδείας πάει πάρα πολύ καλά; Τα νοσοκομεία μας είναι πάρα πολύ καλά; Τι να πούμε; Πώς να αλλάξουμε, δηλαδή, τη θέση; Τι πρέπει, δηλαδή, να πούμε στους ξένους για να έρθουν να κάνουν επενδύσεις; Να μειώσουμε τους φορολογικούς συντελεστές, να έρθουν να κάνουν επενδύσεις, άμα θέλουμε να κάνουν επενδύσεις. Και να ξεκινήσουμε την πρωτογενή μας παραγωγή.

Ένα άλλο θέμα. Προσέξτε τώρα: «Υποέργα. Ποσό 152.000 ευρώ για το Υποέργο 1», το οποίο «Υποέργο 1» είναι υποδομές. Tην ίδια στιγμή, το Ίδρυμα, ως αποκλειστικός χρηματοδότης θα επιλέξει κατά την κρίση του, με τη σύμφωνη γνώμη της Επιτροπής Έργου, τους προμηθευτές αγαθών, τους παρόχους υπηρεσιών και τους αναδόχους έργου, με τους οποίους θα συνάψει, στη συνέχεια, επί μέρους συμφωνίες. Δηλαδή, ούτε διαγωνισμοί, ούτε τίποτα. Κατευθείαν «δικά μου είναι τα λεφτά». Γι’ αυτό είπα νωρίτερα «με τον παρά μου…». «Δικά μου είναι τα λεφτά, εγώ σας τα δίνω, εγώ θα διαλέξω τους προμηθευτές, εγώ θα δώσω λεφτά σε όποιους θέλω και αυτοί θα κάνουν αυτό που θέλουν».

Και το δημόσιο, έχει την υποχρέωση να καλύψει –αν ο μοι γένοιτο συμβεί- το παραπάνω ποσό. Γιατί, όπως ξέρετε, σε αυτές τις δαπάνες, εάν ξεκινήσουν να φτιάχνουν κάποια projects, που απ’ ότι καταλαβαίνω αυτό θέλει να κάνει, για να διαφημίσει ορισμένα πράγματα, μπορεί μεν η στρατηγική να πιάνει για 800 χιλιάρικα σε πρώτη φάση τα έξοδα, αλλά μπορεί να χρειαστούν να πάει 1.200.000 ή ένα 1.300.000.

Δεν δίνει ούτε μια δεκάρα παραπάνω, είναι κλειστά τα λεφτά και από κει και πέρα, το δημόσιο, πρέπει να καλύψει τα υπόλοιπα χρήματα.

Επίσης, μετά από αίτηση του φορέα υλοποίησης το δημόσιο θα παρέχει κάθε δυνατή συνδρομή και διευκόλυνση προς το φορέα υλοποίησης και τους συ βληθέντες με αυτόν συμβούλους, εργολάβους και προμηθευτές, ιδιαίτερα όσον αφορά στις σχέσεις ή επαφές τους με οποιαδήποτε υπηρεσία του Δημοσίου, Νομικό Πρόσωπο Δημοσίου Δικαίου ή δημόσια επιχείρηση, με σκοπό την έγκαιρη έναρξη των εργασιών υλοποίησης. Και μας δίνει κιόλας μια προθεσμία, «αποφασίζω και διατάζω», μέσα σε πέντε εργάσιμες ημέρες από την υποβολή της σχετικής αίτησης, πρέπει να υλοποιηθεί κιόλας. Δηλαδή, ό,τι θέλω, τώρα το θέλω και θα το κάνετε, όπως το θέλω εγώ.

Βέβαια, δεν θα πληρώσει τίποτα, γιατί απαλλάσσεται από φόρους, απαλλάσσεται από τα πάντα, ακόμη και από το τέλος χαρτοσήμου. Θα μου πείτε, κύριε Μυλωνάκη, μπαίνει μέσα στο δημόσιο; Όχι, διότι παίρνει 800 χιλιάρικα. Πού θα πάνε αυτά τα 800.000; Μήπως, λέω -και προσέξτε μην βγει κανένας και πει πάλι τίποτα, ότι λέει ο Μυλωνάκης, μήπως- υπάρχει τίποτα άλλο που είναι πίσω από αυτό; Δηλαδή, εγώ θα έλεγα, γιατί ένας κακοήθης να μην το περάσει, για ξέπλυμα μαύρου χρήματος; Λέω, εγώ τώρα. Δεν λέω ότι θα γίνει αυτό, αλλά λέω, ότι σε ένα κακοήθη, μπορεί να του περάσει και αυτό από το μυαλό. Κακώς θα του περάσει, αλλά για σκεφτείτε, γιατί δεν αναλύουμε ένα-ένα τα project τα υπό-έργα, τι θα γίνουν και πού θα πάνε αυτά τα χρήματα;

Αν θέλουμε, να ζητήσετε τη γνώμη κύριε Υφυπουργέ της Βουλής, αλλιώς, είναι πάρα πολύ εύκολο μια δωρεά να γίνει, να τη στείλει στο Υπουργείο Εξωτερικών και να μην περάσει καθόλου από τη Βουλή. Δηλαδή, γιατί πρέπει να εγκρίνει η Βουλή ένα έργο μικρής αξίας; Είναι 800.000 €, σιγά τα λεφτά. Άμα ήταν οκτώ ή δέκα εκατομμύρια, να έλεγα ότι κάνουμε ένα έργο οκτώ ή δέκα εκατομμύρια.

Η άποψη η δική μας, είναι, ότι πρέπει τα χρήματα αυτά και ευχαριστούμε που τα δίνουν, αλλά να τα δώσουν και να πάνε σε σκοπούς, τους οποίους έχουμε ανάγκη αυτή τη στιγμή. Εμείς, κάνουμε την πρόταση να αγοραστεί ένα σκάφος του λιμενικού, τόσα χρήματα έχει ένα καλό σκάφος του Λιμενικού, σε αντικατάσταση αυτού που χτύπησαν οι Τούρκοι σήμερα το πρωί.

Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Σας ευχαριστούμε πολύ, κύριε Μυλωνάκη, αλλά ποια είναι η θέση που παίρνει το Κόμμα σας, δηλαδή, είσαστε υπέρ ή κατά;

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης- ΚΥΡΙΑΚΟΣ ΒΕΛΟΠΟΥΛΟΣ):** Κατά, κατά, αρνητική.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Σας ευχαριστώ πολύ, κύριε Πρόεδρε.

Η συγκεκριμένη Σύμβαση που καλούμεθα να κυρώσουμε με νόμο, έχει ως συμβαλλόμενους το Ελληνικό Δημόσιο, το Ίδρυμα «Αλέξανδρος Ωνάσης» και την Εταιρία «ΑΡΙΟΝΑ ΕΛΛΑΣ», που είναι αντιπρόσωπος του Κοινωφελούς Ιδρύματος «Αλέξανδρος Ωνάσης» και λειτουργεί τη «Στέγη Γραμμάτων και Τεχνών» Ίδρυμα Ωνάση, ενώ δραστηριοποιείται στο χώρο επενδύσεων σε ακίνητα.

Σε αυτούς τους δύσκολους καιρούς, κύριε Πρόεδρε, για τη χώρα που οι δυνατότητές της έχουν συρρικνωθεί, είναι δεδομένο ότι πρέπει κατ' αρχήν να εκτιμούμε και να χαιρετίζουμε τις προσφορές δωρεών από Ιδρύματα και ιδιωτικούς φορείς, που συμβάλλουν στην προώθηση του δημοσίου και κοινωνικού συμφέροντος.

Η Σύμβαση αφορά στην υλοποίηση του προγράμματος για την αναβάθμιση και την ενίσχυση της διεθνούς εικόνας της χώρας, που έχει τον τίτλο «Repositioning Greece», μέσω της διαχείρισης της αντίστοιχης δωρεάς του Ιδρύματος Ωνάση.

Ομολογώ ότι προσπάθησα να διερευνήσω την ταυτότητα του συγκεκριμένου προγράμματος και δεν κατάφερα να βρω ΦΕΚ με οποιαδήποτε πράξη, αναφερόμενη στο συγκεκριμένο πρόγραμμα. Δηλαδή, δεν βρήκα οποιαδήποτε νομοθετική ή κανονιστική πράξη, που να έχει έστω απλή αναφορά στο συγκεκριμένο πρόγραμμα. Απλώς, στο κείμενο της Σύμβασης, το πρόγραμμα εμφανίζεται ως πρωτοβουλία του Ελληνικού Δημοσίου, την οποία έχει αυτό αναλάβει, όπως επί-λέξη αναγράφεται, δια των εκπροσώπων του Υπουργείου Εξωτερικών.

Είναι παράδοξο το πρόγραμμα που υποτίθεται ότι αφορά στην επανατοποθέτηση της Ελλάδος, να είναι αόρατο, στη θεσμική και νομική μας πραγματικότητα.

Παρακαλώ, να μας διαφωτίσετε, κύριε Υπουργέ, επάνω σ’ αυτό. Το επικαλούμενο πρόγραμμα για την επανατοποθέτηση της χώρας μας, έχει κάποια νομιμοποιητική βάση; Και εάν είναι, ποια είναι αυτή;

Το κράτος υποτίθεται ότι δρα με βάση την Αρχή της νομιμότητας. Αυτό σημαίνει ότι πρέπει να υπάρχει κάποια συγκεκριμένη νομοθετική εξουσιοδότηση, για την οποιαδήποτε δράση του κράτους. Εδώ τι συμβαίνει;

Θέλουμε να Κυρώσουμε μια Σύμβαση, για την προώθηση ενός προγράμματος, το οποίο δεν έχει καμία θεσμική και νομική υπόσταση;

Το πρόγραμμα που επανατοποθετεί τη χώρα μας, φαίνεται, πως δεν έχει θέση στην ελληνική θεσμική και νομική πραγματικότητα, έτσι όπως έχουν τα πράγματα, έχει όμως βρει περίοπτη θέση, στον δημοσιογραφικό μας μικρόκοσμο και ιδιαίτερα σε αυτόν που είναι φίλα προσκείμενος προς την Κυβέρνηση. Με αφορμή τη χρήση των όρων τοποθέτηση και επανατοποθέτηση, σημειώνω, ότι αναφέρομαι στη σύγχρονη δημοσιογραφία με τοποθέτηση προϊόντος. Από αυτή τη δημοσιογραφία, λοιπόν και μόνο από αυτήν, αφού άλλη θεσμική πράξη, προφανώς δεν υπάρχει, ενημερωθήκαμε ότι υπάρχει και ειδική συμβουλευτική ομάδα στρατηγικού σχεδιασμού, συνώνυμη με το πρόγραμμα **«**Repositioning Greece» .Η ομάδα αυτή είχε στα τέλη Οκτωβρίου και γεύμα εργασίας στο Μέγαρο Μαξίμου. Διαπιστώνουμε, ότι και αυτή η ειδική ομάδα δεν αποτελεί συλλογικό όργανο του κράτους, ούτε μπορεί να αντιμετωπίζεται σαν τέτοιο, αφού στερείται νόμιμης ή ας πούμε επίσημης συγκρότησης. Σε κάθε περίπτωση, παρουσιάζει ενδιαφέρον η οργάνωση γεύματος εργασίας στην πρωθυπουργική έδρα, στο Μέγαρο Μαξίμου, με μια θεσμικά ανύπαρκτη συμβουλευτική ομάδα στρατηγικού σχεδιασμού, για ένα πρόγραμμα φάντασμα. Αφού δεν υπήρχε καμία επίσημη θεσμική ενημέρωση, υποχρεωθήκαμε σε προσωπική έρευνα για το συγκεκριμένο πρόγραμμα και η έρευνά μας οδήγησε στο Εκάλη κλαμπ, όπου φιλοξενήθηκαν εκδηλώσεις για το συγκεκριμένο πρόγραμμα.

Στην ιστοσελίδα, λοιπόν, του Εκάλη κλαμπ, διαβάσαμε, ότι η «διοίκηση της Εκάλη Α.Ε., υποδέχθηκε τα μέλη του Εκάλη κλαμπ, επιχειρηματίες, υψηλόβαθμα στελέχη επιχειρήσεων, προέδρους επιμελητηρίων και οργανισμών, πρέσβεις και διπλωμάτες, για το ξεκίνημα του νέουconcept του Εκάλη κλαμπ, Repositioning Greece».Μετά από έναν προσεκτικό σχεδιασμό, ο οποίος έχει σαν στόχο την ενδυνάμωση των σχέσεων του business community, του πρώτουCountry Club της Ελλάδας και την προσφορά κάθε δυνατής ενημέρωσης στα μέλη του από ειδικούς, σχετικά με τα θέματα και τις προοπτικές που παρουσιάζονται στο επιχειρηματικό γίγνεσθαι, ξεκίνησε το Repositioning Greece με πρώτο business gala και θέμαgeopolitics. Η εκδήλωση αυτή έγινε τον Γενάρη του 2018 και σε αυτήν παρέστη και ο νυν Υφυπουργός ο κ. Κουμουτσάκος. Υπήρχε όμως και πρόσφατη εκδήλωση πριν από ενάμιση μήνα, στον ίδιο χώρο, όπου όπως αναφέρεται στην ιστοσελίδα του κλαμπ, «εκλεκτοί καλεσμένοι και ομιλητές αντάλλαξαν θέσεις και απόψεις, σε ένα ξεχωριστό δείπνο, με τις γνωστές γαστρονομικές απολαύσεις του Εκάλη κλαμπ» κ.λπ.. Την εκδήλωση αυτή είχαν τιμήσει δύο νυν υπουργοί, ενώ το ρόλο του συντονιστή είχε ο κ. Νίκος Ρωμανός, διευθυντής γραφείου τύπου της Νέας Δημοκρατίας.

Με απόλυτη ειλικρίνεια και χωρίς κανένα ίχνος ειρωνείας, επειδή στις εκδηλώσεις αυτές με αναφορά στο «Repositioning Greece» ήταν παρούσα η τωρινή κυβέρνηση και το κόμμα της Νέας Δημοκρατίας και με δεδομένο, ότι πέρα από τις δημοσιογραφικές καταχωρήσεις, δεν βρίσκεται καμία θεσμική ή νομική βάση στο κυβερνητικό αυτό πρόγραμμα, γεννάται εύλογα το ερώτημα: Έχουν αυτές οι κοσμικές εκδηλώσεις του παρελθόντος καμία σχέση με το ομώνυμο πρόγραμμα, στο οποίο αφορά η κύρωση της παρούσας σύμβασης; Προσωπικά, δεν το φαντάζομαι και θα ευχόμουν πραγματικά, η συνωνυμία να οφείλεται είτε σε ατυχείς συνειρμό, είτε σε έλλειμμα φαντασίας του εμπνευστή του προγράμματος στα κυβερνητικά γραφεία. Και μόνο στο προοίμιο της σύμβασης εμφανίζεται σε αδρές γραμμές το πρόγραμμα με τον τίτλο «Repositioning Greece», καμία προηγούμενη αναφορά. Εδώ μπαίνει το ερώτημα. Πριν τη σύμβαση αυτή, το πρόγραμμα δεν υπήρχε; Εν τέλει, προκύπτει, ότι το πρόγραμμα αυτό δεν είχε κριθεί απαραίτητο να ξεκινήσει ή να προχωρήσει, παρά μόνο σε συνάρτηση με τη παρούσα σύμβαση. Έτσι, η εντύπωση που προκαλείται είναι, ότι το πρόγραμμα δημιουργήθηκε όχι γιατί ήταν εξαρχής αναγκαίο να υλοποιηθεί, αλλά απλώς επειδή προέκυψε η προσφορά του ιδρύματος «ΩΝΑΣΗ» και η αντίστοιχη, για αυτήν συμφωνία. Να διευκρινίσουμε, ότι εδώ, η «ΑΡΙΟΝΑ ΕΛΛΑΣ», συμβάλλεται ως τρίτη με το ελληνικό δημόσιο και τον δωρητή, γιατί είναι αυτή που αναλαμβάνει καθ' ολοκληρία την εκτέλεση του συμβατικού αντικειμένου ως φορέας υλοποίησης.

Αλλά ας μπούμε και στα ειδικότερα θέματα της σύμβασης. Για το Υποέργο 1, αναφέρονται αμοιβές, για το ανθρώπινο δυναμικό, που αποτελεί τη δημιουργική ομάδα του έργου, χωρίς να γίνεται αναφορά στον αριθμό του δυναμικού. Βέβαια, πέρα από τις αμοιβές αυτές, γίνεται αναφορά στον εξοπλισμό και στο απαραίτητο λογισμικό. Το σύνολο των προβλεπόμενων δαπανών, από την κύρωση και μέχρι το τέλος του έτους, ανέρχεται σε 152,5 χιλιάδες ευρώ. Από πόσα άτομα αποτελείται αυτή η λεγόμενη δημιουργική ομάδα που θα αμειφθεί για το συγκεκριμένο Υποέργο; Με ποιες διαδικασίες θα προσληφθεί το προσωπικό που θα αναλάβει την εκτέλεσή του; Θα υπάρχει άλλο πρόσθετο προσωπικό που θα ασχοληθεί με τα υπόλοιπα Υποέργα; Δεν θα ήθελα να πιστέψω και το λέω εντελώς καλοπροαίρετα, ότι έχει ήδη επιλεγεί με αδιαφανείς εν κρυπτώ διαδικασίες, το προσωπικό, το οποίο θα απαρτίζει τη δημιουργική ομάδα και θα αμείβεται με βάση τις διατάξεις της σύμβασης, που καλούμαστε εμείς να υπερψηφίσουμε σήμερα.

Ο προϋπολογισμός του Υποέργου 2, είναι κατά σχεδόν 25% υψηλότερος από εκείνον του Υποέργου 1 και φτάνει τις 200.000 €. Τι προβλέπεται στο Υποέργο 2, που έχει την ίδια διάρκεια με το Υποέργο 1; Η διαχείριση του προγράμματος και η κατασκευή, συντήρηση και διαχείριση ψηφιακής πλατφόρμας, η διενέργεια συνεντεύξεων με τους εμπλεκόμενους φορείς, ανάλυση των αποτελεσμάτων, παράδοση και η παραβολή των παραδοτέων.

Όμως, δεδομένου ότι το κόστος των αμοιβών και του εξοπλισμού, καλύπτεται από το Υποέργο 1, είναι αναγκαίο να υπάρξει μία στοιχειώδης διευκρίνιση. Ποια κόστη καλείται να καλύψει το Υποέργο 2 και αν είναι βέβαιο ότι δεν επικαλύπτονται με αυτά του Υποέργου 1; Παρακαλούμε εδώ να μας το αναλύσετε, κύριε Υπουργέ.

Το Υποέργο 3 έχει πιο σφικτό χρονικό ορίζοντα μόλις 2 μήνες από την έναρξη ισχύος της Σύμβασης και αφορά, όπως αναφέρεται, στην σύνταξη στρατηγικής του έργου και στην ενσωμάτωση των αποτελεσμάτων του Υποέργου 2. Επειδή, όμως, το Υποέργο 2 έχει ευρύτερο χρονικό ορίζοντα από το υποέργο 3, χρειάζεται μια διευκρίνιση. Ποια αποτελέσματα του Υποέργου 2, που δεν θα έχει ακόμα ολοκληρωθεί, προβλέπεται να ενσωματωθούν στο Υποέργο 3; Ίσως - γιατί μόνο υποθέσεις μπορούμε να κάνουμε μπροστά σε αυτό το κείμενο - αναφέρεστε στην ανάλυση των αποτελεσμάτων των συνεντεύξεων με τους εμπλεκόμενους φορείς. Εάν ισχύει αυτό και όχι κάτι άλλο, σε δύο μήνες από την έναρξη ισχύος της Σύμβασης, θα έχουν ολοκληρωθεί οι συνεντεύξεις με τους εμπλεκόμενους φορείς, καθώς και η ανάλυση των αποτελεσμάτων. Αυτό, θα σημαίνει, κατά συνέπεια, ότι η συνέχιση της εκτέλεσης του Υποέργου 2, μετά τους δύο μήνες ισχύος της Σύμβασης, θα αφορά, πλέον αποκλειστικά και μόνο στην παράδοση και προβολή των παραδοτέων. Αυτό δεν μας φαίνεται λογικό.

Επίσης, θα ήταν χρήσιμο να μας δώσετε ενδεικτικά δεδομένα από τα οποία να δικαιολογείται το κόστος των 50.000 για το Υποέργο 3, αφού αμοιβές, εξοπλισμός και λογισμικό, έχουν ήδη καλυφθεί, μέχρι το τέλος του έτους από το Υποέργο 1.

Το υποέργο 4, καλύπτει σχεδόν το μισό προϋπολογισμό του όλου έργου και το κόστος του ανέρχεται σε 397.500 ευρώ. Ο χρονικός του ορίζοντας, καλύπτει ένα εξάμηνο μετά την ολοκλήρωση του Υποέργου 3, το οποίο ολοκληρώνεται δύο μήνες μετά την θέση σε ισχύ της Σύμβασης. Έχουμε, επίσης, δει ότι τα κόστη εξοπλισμού, λογισμικού και αμοιβών προσωπικού, καλύπτονται ήδη από το Υποέργο 1.

Τι προβλέπει, λοιπόν, το Υποέργο 4; Περιλαμβάνει καταρχήν ποσοτικές και ποιοτικές έρευνες στη Ελλάδα και σε επιλεγμένες χώρες του εξωτερικού; Ποιος είναι αλήθεια ο τόπος εκτέλεσης του Υποέργου; Θα χρειαστεί να μεταβεί δημιουργική ομάδα ή κάποιοι άλλοι σε άλλους τόπους, για την υλοποίηση των ερευνών; Και αν ναι, πού; Μήπως οι έρευνες αυτές θα είναι τηλεφωνικές; Και τότε πώς εξασφαλίζεται η αντιπροσωπευτικότητα του δείγματος; Γνωρίζουμε ότι στις ποιοτικές έρευνες η αξιολόγηση, αποτελεί διαδικασία που προϋποθέτει βαθιά γνώση της γλώσσας ή και της διαλέκτου των ερωτωμένων, καθώς και χρονοβόρα ανάλυση κατηγοριών, οι οποίες είναι αδύνατον να προκαθοριστούν.

Στο Υποέργο 4 προβλέπεται ακόμα η διαμόρφωση κεντρικής δημιουργικής ιδέας όπως και επιμέρους δημιουργικών ιδεών, για τους εμπλεκόμενους φορείς. Μπροστά στην ασάφεια των διατυπώσεων του κειμένου θα πρέπει να υποθέσουμε και πάλι αβέβαια ότι η δημιουργική ομάδα θα διαμορφώσει την κεντρική δημιουργική ιδέα. Ή μήπως θα χρειαστεί βοήθεια και από άλλα πρόσωπα φυσικά ή και νομικά, για τα οποία θα πρέπει να υπάρχει και αμοιβή; Επιβάλλεται νομίζω να μας δώσετε τουλάχιστον επαρκείς διευκρινίσεις για το πού προβλέπεται να δαπανηθούν τα προϋπολογισθέντα ποσά τόσο για το Υποέργο αυτό όσο και για το συνολικό πρόγραμμα. Αποτελούν άλλωστε χρήματα που προσφέρει ένα ίδρυμα στο Ελληνικό Δημόσιο και οφείλουμε να ξέρουμε με ακρίβεια πού και πώς θα δαπανηθούν.

Προβλέπεται, επίσης, στο Υποέργο 4 και σχεδιασμός του απαραίτητου δημιουργικού υλικού και συγκεκριμένα, όπως επεξηγηματικά αναφέρεται, του brand manual αν και προφανώς δεν πρόκειται για εγχειρίδιο του σήματος. Αν προσπαθούσαμε να το αποδώσουμε στα ελληνικά μάλλον θα μιλάγαμε, για σχεδιασμό εγχειριδίου του υπό προώθηση αντικειμένου. Εν πάση περιπτώσει, θα ήταν χρήσιμο να έχουμε μια πληρέστερη ενημέρωση ως προς το τι συγκεκριμένα εννοούν εδώ οι συντάκτες του συμβατικού παραρτήματος. Πέρα από το brand manual αναφέρονται επιπλέον επεξηγηματικά οδηγίες χρήσεως του δημιουργικού concept προς τους εμπλεκόμενους φορείς. Αυτός που διαβάζει το κείμενο της Σύμβασης αναρωτιέται και πάλι. Τι εννοούν οι συντάκτες με τον όρο δημιουργικό concept; Λίγες γραμμές παραπάνω ως concept αναφέρεται η κεντρική δημιουργική ιδέα. Συνεπώς, σύμφωνα με τις διατυπώσεις των συντακτών, δημιουργικό concept είναι η δημιουργική κεντρική ιδέα.

Κυρίες και κύριοι συνάδελφοι, τα αναφέρω όλα αυτά, για να καταδείξω ένα πράγμα. Πόσο προχειρογραμμένα φαίνονται όλα όσα αφορούν σε αυτό το πρόγραμμα. Και κάτι ακόμα για την προχειρότητα της σύνταξης των σχετικών εκθέσεων που λάβαμε για την παρούσα Σύμβαση. Θα αναφερθώ και στην Αιτιολογική της.

Σε αυτήν αναφέρεται για την επιτροπή έργου, στο άρθρο 5 της σύμβασης, ότι: «Σε περίπτωση που η σχετική αρμοδιότητα δεν έχει ανατεθεί σε Υφυπουργό Εξωτερικών, εφαρμόζονται αναλόγως τα προβλεπόμενα ανωτέρω, επί του άρθρου πρώτου». Θα ήταν δυνατόν να διευκρινισθεί παραπέρα, με σαφήνεια, η παραπάνω αναφορά, κύριε Υπουργέ; Τι ακριβώς θέλετε να νομοθετήσουμε; Έχει ανατεθεί η σχετική αρμοδιότητα σε Υφυπουργό Εξωτερικών ή όχι; Επίσης, σε τι ακριβώς αναφέρεστε παραπέμποντας στα προβλεπόμενα του πρώτου άρθρου;

Κυρίες και κύριοι συνάδελφοι, δυστυχώς, εμείς διαμορφώσαμε την βέβαιη αίσθηση ότι όλα αυτά είναι, θα μου επιτρέψετε να πω την έκφραση, «γραμμένα στο πόδι» και ότι το όλο πρόγραμμα, μάλλον, δεν θα υπήρχε, ούτε θα αναφερόταν πουθενά, εάν δεν υπήρχε η πρόθεση και η προθυμία του Ιδρύματος να προχωρήσει στη δωρεά και στην υλοποίηση της. Το πρόγραμμα, δεν έχει καμία, ήδη, νομιμοποιητική βάση και είναι μετέωρο. Είναι στον αέρα. Συνεπώς όλα αυτά, θα μου επιτρέψετε να πω, όπως λέει ο λαός μας, είναι «δουλειές του αέρα» και εμείς, είναι νομίζω αυτονόητο, ότι δεν είμαστε διατεθειμένοι να στηρίξουμε τέτοιες «δουλειές του αέρα». Εκτός και αν υπάρξουν, κύριε Υπουργέ, οι αναγκαίες διευκρινίσεις και εξηγήσεις, που θα διαμόρφωναν μια διαφορετική βάση συζήτησης και με αυτήν την έννοια και μια διαφορετική τοποθέτηση από τη δική μας πλευρά. Ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Φόρτωμας Φίλιππος, Σούκουλη-Βιλιάλη Μαριλένα, Βασιλειάδης Βασίλειος, Γιαννάκου Μαριορή (Μαριέττα), Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Καλαφάτης Σταύρος, Κεδίκογλου Συμεών (Σίμος), Κεφαλογιάννη Όλγα, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιούτας Αθανάσιος, Μανωλάκος Νικόλαος, Παπαδόπουλος Μιχαήλ (Μιχάλης), Τσαβδαρίδης Λάζαρος, Σενετάκης Μάξιμος, Συρίγος Ευάγγελος (Άγγελος), Χατζηβασιλείου Αναστάσιος (Τάσος), Αμανατίδης Ιωάννης, Μάλαμα Κυριακή, Βούτσης Νικόλαος, Δρίτσας Θεόδωρος, Ξανθόπουλος Θεόφιλος, Κατρούγκαλος Γεώργιος, Μουζάλας Ιωάννης, Ξενογιαννακοπούλου Μαρία – Ελίζα (Μαριλίζα), Σαρακιώτης Ιωάννης, Γιαννούλης Χρήστος, Τζάκρη Θεοδώρα, Χαρίτου Δημήτριος (Τάκης), Αχμέτ Ιλχάν, Κεγκέρογλου Βασίλειος, Κωνσταντόπουλος Δημήτριος, Φραγγίδης Γεώργιος, Δελής Ιωάννης, Κομνηνάκα Μαρία, Παφίλης Αθανάσιος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων και Σακοράφα Σοφία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε. Επομένως, είστε κατά της Κύρωσης. Κ. Φραγγίδη, από την πλευρά του Κινήματος Αλλαγής, θα ήθελα λίγο να διευκρινίσετε, τελικά, αν τάσσεστε υπέρ ή κατά.

**ΓΕΩΡΓΙΟΣ ΦΡΑΓΓΙΔΗΣ (Ειδικός Αγορητής του Κινήματος Αλλαγής(ΚΙΝ.ΑΛ.)):** Είπα, από την αρχή, ότι είμαστε υπέρ, αλλά επιφυλασσόμεθα για την Ολομέλεια, για τυχόν αλλαγές, που μπορεί να γίνουν.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε. Το λόγο έχει ο κ. Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ:**  Ευχαριστώ πολύ, κύριε Πρόεδρε και θα προσπαθήσω να είναι σύντομος. Κύριε Υφυπουργέ, είναι αυτονόητο ότι η ενίσχυση της διεθνούς θέσης της Ελλάδας, ακόμα και σε ό,τι αφορά, αυτό που τείνουμε να ονομάζουμε και στα ελληνικά ως «brand name», είναι ιδιαίτερα σημαντική υπόθεση και θα έπρεπε να έχει την υποστήριξη όλων των πλευρών της Αίθουσας. Φοβάμαι ότι για τους λόγους που εξέθεσε ο Εισηγητής μας, η κυρία Σακοράφα, αλλά και άλλοι Εισηγητές, δεν εξασφαλίσατε αυτή την αναγκαία υποστήριξη, ακριβώς, γιατί υπάρχει ελλιπής προετοιμασία ως προς την στοχοθεσία του προγράμματος.

Για να είμαι σαφής. Έχετε επιλέξει έναν φορέα εκτέλεσης, που εξασφαλίζει και τη χρηματοδότηση, δεν ξέρουμε όμως τι θα υλοποιήσει. Ποιο πρόγραμμα; Ποιους στόχους; Ποια επιμέρους στοχοθεσία, για την αναβάθμιση της διεθνούς θέσης της χώρας μας; Δεν πρόκειται, για μια απλή προώθηση, ας πούμε, του τουριστικού προϊόντος, που ξέρουμε γενικά τις γραμμές. Ούτε πρόκειται, απλώς, για μια τοποθέτηση στο ράφι ενός εμπορικού προϊόντος. Πρόκειται για το όνομα της Ελλάδας. Τι ακριβώς θέλουμε να προβάλλουμε; Είχε απόλυτο δίκιο η κυρία Σακοράφα ότι δεν έχουμε, αυτή τη στιγμή, το συγκεκριμένο πλαίσιο αρχών και στόχων, που επιδιώκει η κυβέρνηση να προωθήσει και ούτε αυτό είναι απλή υπόθεση. Ακριβώς, γιατί και εγώ συμμερίζομαι την ανάγκη να ενισχύσουμε και ενδεχομένως να τροποποιήσουμε την αίσθηση, που εισπράττει ο μέσος επιχειρηματίας ή και ο μέσος εκπρόσωπος της κοινής γνώμης στο Εξωτερικό, γύρω από το όνομα της Ελλάδας.

Είχα, ως Αναπληρωτής Υπουργός Εξωτερικών, υπογράψει μια προγραμματική σύμβαση με το Οικονομικό Πανεπιστήμιο της Αθήνας, ούτως ώστε να μας προτείνουν ιδέες για το αναγκαίο rebranding του ονόματος της χώρας. Στη βάση των προτάσεων, λοιπόν, αυτών θα έπρεπε, δεν προλάβαμε εμείς να το υλοποιήσουμε, αλλά προφανώς υπάρχει συνέχεια του κράτους, να ξεχωρίζετε και εσείς εκείνους τους τομείς που χρειάζεται να επέμβουμε. Να μας ανακοινώσετε, να συμφωνήσουμε ότι έτσι πρέπει να γίνει και στη συνέχεια να προχωρήσετε στην εκτέλεση του προγράμματος αυτού. Άρα, ουσιαστικά, βάλατε το κάρο μπροστά από τα άλογα. Πέρα από όλες τις άλλες επιφυλάξεις που ακούστηκαν, για το κατά πόσο μπορεί η ιδιωτική πρωτοβουλία να υποκαταστήσει τη δημόσια ευθύνη σε ένα τέτοιο αντικείμενο.

Φοβόμαστε, λοιπόν, ότι και εμείς εάν δεν λάβουμε συγκεκριμένες απαντήσεις, κυρίως να μας ανακοινώσετε την στοχοθεσία. Τι θέλετε να προωθήσετε και πού θα έρθει να υλοποιήσει αυτή η σύμβαση; Ούτε στην Ολομέλεια θα μπορέσουμε να υποστηρίξουμε την σύμβαση αυτή.

Αντιλαμβάνεστε πόσο μεγάλο πρόβλημα είναι κάτι τέτοιο, κάτι που θα έπρεπε να είναι κοινής αποδοχής στο πλαίσιο της εθνικής προσπάθειας αναβάθμισης της χώρας, να υπερψηφιστεί από ένα ή από δύο κόμματα.

Ομολογώ ότι δεν αντιλαμβάνομαι πως δεν υπάρχουν επιφυλάξεις και από εσάς ως προς αυτές τις πλευρές. Τι θα ψηφίσετε; Ξέρετε την στοχοθεσία;

**ΓΕΩΡΓΙΟΣ ΦΡΑΓΓΙΔΗΣ (Ειδικός Αγορητής του Κινήματος Αλλαγής):** Σε εμένα το λέτε;

**ΓΕΩΡΓΙΟΣ ΚΑΤΡΟΥΓΚΑΛΟΣ:** Ναι σε εσάς το λέω. Συγγνώμη, ίσως δεν έπρεπε…

**ΓΕΩΡΓΙΟΣ ΦΡΑΓΓΙΔΗΣ (Ειδικός Αγορητής του Κινήματος Αλλαγής):** Με επιφύλαξη για την Ολομέλεια, είπαμε εμείς.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Συγνώμη, νόμιζα ότι είπατε υπέρ, κ. συνάδελφε. Αν είπατε επιφύλαξη, με συγχωρείτε για την παρατήρησή μου. Σας αδίκησα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Σας ευχαριστούμε πολύ κ. Κατρούγκαλε.

Παρακαλώ, κύριε Υπουργέ.

**ΚΩΝΣΤΑΝΤΙΝΟΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Κύριε Κατρούγκαλε, θα μπορούσατε να αλλάξετε το πρόγραμμά σας και να μη φύγετε. Να μείνετε και να παρακολουθήσετε τη συζήτηση.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Δυστυχώς, έχω μια συνάντηση με εκπρόσωπο της Επιτροπής, η οποία φεύγει αύριο. Αλλά, θα ενημερωθώ από τον Εισηγητή του κόμματός μας, για ό,τι μας πείτε. Έχετε δίκιο, κ. Υπουργέ, σας ζητώ συγνώμη, που πρέπει να το κάνω αυτό. Ήθελα να μείνω.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει ο κ. Γιαννούλης.

**ΧΡΗΣΤΟΣ ΓΙΑΝΝΟΥΛΗΣ:** Σας ευχαριστώ.

Κύριε πρόεδρε, κ. Υπουργέ, ειλικρινά η κριτική και όσα θα ακουστούν δεν αφορούν τόσο το υπό κατάθεση νομοθέτημα που συζητιέται στην Επιτροπή, αλλά πιστεύω ότι είστε και εσείς θύμα ενός κλίματος και μιας γενικότερης πολιτικής συγκυρίας, που επιχειρεί να επιβάλει με πολύ δυναμικό και αυταρχικό τρόπο η αυτοδύναμη Κυβέρνηση της Νέας Δημοκρατίας. Προσπαθείτε να διαβουλευτούμε για την εικόνα της χώρας στο Εξωτερικό, όταν με ένα νέου τύπου λαϊκισμό, που θα τον χαρακτήριζα με έναν «νεοδημοκρατικό μπογδανισμό», έρχεται η εσωστρέφεια και η διαίρεση αυτής της χώρας να γίνει πολιτική παρακαταθήκη της Κυβέρνησης, που ολοκληρώνει 8 μήνες εξουσίας.

Αναφερόμαστε και προσπαθείτε να αξιοποιήσετε τα εργαλεία που σας δίνει, προφανώς, ένα Κοινωφελές Ίδρυμα, με προχειρότητα, όπως καταγγέλλεται από Εισηγητές, με δυσκολίες και με κενά σημεία. Παρόλα αυτά, γίνεται μια προσπάθεια να ενισχυθεί το πολιτικό, το διπλωματικό προφίλ της χώρας στο Εξωτερικό.

Με ανησυχεί όμως πάρα πολύ, όταν στο εσωτερικό της χώρας οι ίδιοι άνθρωποι που νομοθετούν, δεν έχουν λύσει βασικά ερωτήματα. Στην πολιτική, στο πολιτικό ισοζύγιο αυτής της χώρας, η Αριστερά ή ο ΣΥΡΙΖΑ παραμένει «Δούρειος Ίππος» του Ερντογάν ή είναι μια πατριωτική παράταξη με πολύ περισσότερη προσφορά από τους απογόνους δωσίλογων και ταγματασφαλιτών; Είναι μια ερώτηση που μένει ακόμα αναπάντητη. Ξέρω ότι δεν θα σας αφορά και η οργή η ένταση μου, δεν είναι προς το πρόσωπό σας, αλλά δεν γίνεται να συζητάμε, για το προφίλ της εικόνας στο εξωτερικό, την ώρα…

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κύριε συνάδελφε, δεν είναι το θέμα αυτό. Παράκληση, να μιλήσουμε για την Κύρωση της Συμβάσεως. Αυτό που λέτε είναι κάτι τελείως διαφορετικό και δεν έχει σχέση με αυτό που συζητάμε.

**ΧΡΗΣΤΟΣ ΓΙΑΝΝΟΥΛΗΣ:** Είναι η ουσία κ. Γκιουλέκα, γιατί προσπαθούμε να κάνουμε υπερβάσεις, που δεν βγαίνουν πολιτικά με τίποτα. Σε αυτή τη χώρα, πρέπει να κυριαρχήσει επιτέλους μια πολιτική λογική και μια πολιτική εντιμότητα. Δεν μπορείτε να έρχεστε και να λέτε ότι εμείς στο εξωτερικό θα τα πάμε καλύτερα, την ίδια ώρα που στην Ελλάδα επιχειρείτε να διχάσετε την κοινωνία και τους πολίτες, την ώρα που έχουμε να αντιμετωπίσουμε δύο σοβαρές προκλήσεις. Η μία με το προσφυγικό και η άλλη με την πανδημία του κορονοϊού. Είναι αντιφατικά αυτά τα πράγματα.

Το λέω κλείνοντας, κύριε Πρόεδρε, γιατί σε αυτή την Επιτροπή, που εγώ έρχομαι ως αναπληρωτής συναδέλφου, ακούγεται πολύ εύκολα, πολύ συχνά και με πολύ μεγάλο στόμφο, υποκριτικότητα και πρόζα, κυρίως από εκπροσώπους του «μπογδανισμού», η αγάπη για την πατρίδα, ο σεβασμός στην ιστορία, ο σεβασμός στις αξίες και τις παραδόσεις, ο σεβασμός στα σύνορα και την εδαφική ακεραιότητα.

Στα λόγια είμαστε όλοι καλοί, στην πράξη κάνουμε οτιδήποτε, κάνετε οτιδήποτε - στην ουσία υλοποιώντας το πραγματικό κυβερνητικό πρόγραμμα του Αντώνη Σαμαρά - με αυταρχισμό, με εντάσεις, με μισαλλοδοξία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κύριε συνάδελφε, δεν έχουν καμία σχέση όλα αυτά, πρώτον.

**ΧΡΗΣΤΟΣ ΓΙΑΝΝΟΥΛΗΣ:** Σας πείραξε ο Σαμαράς τώρα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Δεύτερον, παράκληση, δεν μπορείτε να αμφισβητείτε τον πατριωτισμό κανενός συναδέλφου.

**ΧΡΗΣΤΟΣ ΓΙΑΝΝΟΥΛΗΣ:** Το αντίθετο κάνω. Επειδή τον επικαλείστε συχνά, αποδείξτε το.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Είναι δυνατόν να ακούγεται εδώ, ότι υποκριτικά εκδηλώνεται η αγάπη για την πατρίδα; Επιτρέψτε μου να πω, δεν αμφισβητείται ο πατριωτισμός κανενός. Για όνομα του θεού, είναι δυνατόν. Τι είναι αυτά που λέτε τώρα;

**ΧΡΗΣΤΟΣ ΓΙΑΝΝΟΥΛΗΣ:** Επιτέλους, αποσπάσαμε μια δήλωση ενός νεοδημοκράτη, ότι δεν είμαστε προδότες.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Δηλαδή, αμφισβητείτε την αγάπη για την πατρίδα κάποιων συναδέλφων; Σας παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Εσείς το αμφισβητήσατε, κ. Γκιουλέκα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Όχι, κύριε συνάδελφε. Εσείς το θέσατε και σας ανακαλώ.

**ΧΡΗΣΤΟΣ ΓΙΑΝΝΟΥΛΗΣ:** Ως Πρόεδρος ο ρόλος σας είναι, να κάνετε διάλογο;

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Σας παρακαλώ. Όλοι οι συνάδελφοι κατά τεκμήριο, ασφαλώς κι ενδιαφέρονται για το καλό της πατρίδας.

**ΧΡΗΣΤΟΣ ΓΙΑΝΝΟΥΛΗΣ:** Σαφέστατα. Ας το αποδεικνύουν στην πράξη.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Δε μπορεί, να λέγονται αυτά τα πράγματα στην Επιτροπή.

**ΧΡΗΣΤΟΣ ΓΙΑΝΝΟΥΛΗΣ:** Ας το αποδεικνύουμε στην πράξη. Στα λόγια όλοι είμαστε καλοί, κ. Γκιουλέκα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Σας παρακαλώ, κύριε συνάδελφε, περιορίστηκε στο αντικείμενο. Εάν έχετε οποιαδήποτε άλλη ένσταση, σας παρακαλώ πολύ, όχι με αυτό τον τρόπο στην Επιτροπή.

**ΧΡΗΣΤΟΣ ΓΙΑΝΝΟΥΛΗΣ:** Έχω μια ένσταση τελευταία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ωραία, όχι με αυτό τον τρόπο, σας παρακαλώ πολύ. Δεν σας επιτρέπω, να αμφισβητείτε τον πατριωτισμό κανενός συναδέλφου.

**ΧΡΗΣΤΟΣ ΓΙΑΝΝΟΥΛΗΣ:** Καλά, εντάξει. Ο ρόλος στην «πρόζα του σούπερ πατριώτη» δεν προβλέπει, να διακόπτετε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Εάν θέλετε, να μιλάτε για «πρόζα» σας παρακαλώ, κύριε συνάδελφε, όχι μέσα στην Επιτροπή μας. Δεν υπάρχουν τέτοιοι υποκριτικά σχήματα σε αυτή την Επιτροπή. Σας παρακαλώ, δεν είστε στην τηλεόραση, είμαστε στη Βουλή.

**ΧΡΗΣΤΟΣ ΓΙΑΝΝΟΥΛΗΣ:** Κύριε Γκιουλέκα, δεν είναι επιτροπή σας, δεν την κληρονομήσατε από τον πατέρα σας, είναι Επιτροπή του Ελληνικού Κοινοβουλίου.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Σας παρακαλώ τώρα. Είναι δυνατόν, να αμφισβητείτε τον πατριωτισμό συναδέλφων και να μιλάτε για υποκριτική στάση;

**ΧΡΗΣΤΟΣ ΓΙΑΝΝΟΥΛΗΣ:** Αυτό καταλάβατε;

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Σας παρακαλώ πολύ.

**ΧΡΗΣΤΟΣ ΓΙΑΝΝΟΥΛΗΣ:** Θέλετε, να ασκήσετε τα καθήκοντά σας ως Πρόεδρος;

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Έχει τελειώσει ο χρόνος σας. Προχωράμε στον επόμενο συνάδελφό.

**ΧΡΗΣΤΟΣ ΓΙΑΝΝΟΥΛΗΣ:** Όχι, κ. Γκιουλέκα, δεν έχει τελειώσει. Δυστυχώς, έχουν απομείνει 25 δευτερόλεπτα, για να σας πω κάτι.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ακούστε, κ. συνάδελφε, σε αυτή την Επιτροπή, υπάρχει μια παράδοση και η παράδοση αυτή λέει το εξής, ότι προσπαθούμε με τις όποιες διαφοροποιήσεις ο καθένας, να βρούμε, τι μπορούμε, να κάνουμε καλύτερο, για ζητήματα, που αφορούν στην Άμυνα της χώρας και στην Εξωτερική Πολιτική. Δεν υπάρχει τέτοιου είδους αμφισβήτηση από κανέναν.

**ΧΡΗΣΤΟΣ ΓΙΑΝΝΟΥΛΗΣ:** Μόλις τελειώσετε το μάθημα, να απαντήσω.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ακούστε, κύριε συνάδελφε, δε θα κάνουμε διάλογο.

**ΧΡΗΣΤΟΣ ΓΙΑΝΝΟΥΛΗΣ:** Εσείς το ξεκινήσατε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Δε θα κάνουμε διάλογο. Σας ανακάλεσα και σας είπα ότι δεν σας επιτρέπω, να αμφισβητείτε δημόσια τον πατριωτισμό των συναδέλφων.

**ΧΡΗΣΤΟΣ ΓΙΑΝΝΟΥΛΗΣ:** Δεν είστε αυτός, που επιτρέπετε ή όχι, είστε Πρόεδρος.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Σας παρακαλώ πάρα πολύ, είμαι ο Πρόεδρος στην αίθουσα και σας λέω «όχι μέσα στην αίθουσα». Έχετε κάτι άλλο να συμπληρώσετε;

**ΧΡΗΣΤΟΣ ΓΙΑΝΝΟΥΛΗΣ:** Εάν τελειώσετε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Όχι, δεν κατάλαβα. Εσείς θα τελειώσετε. Εγώ, διευθύνω τη συζήτηση, κ. συνάδελφε. Έχετε κάτι άλλο, να συμπληρώσετε επί του νομοσχεδίου;

**ΧΡΗΣΤΟΣ ΓΙΑΝΝΟΥΛΗΣ:** Ναι, έχω.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Έχετε; Πείτε μου, λοιπόν, τι έχετε, για να ολοκληρώσετε.

**ΧΡΗΣΤΟΣ ΓΙΑΝΝΟΥΛΗΣ:** Θέλω 20 δευτερόλεπτα, για να πω. Δεν θα το πω σε εσάς, το λέω στους πολίτες. Εσείς δεν είστε τοποτηρητής των ιδεών και των απόψεων.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Εάν δεν ξέρετε την κοινοβουλευτική τάξη, πρέπει, να ξέρετε ότι συνεδριάζουμε με κάποιους κανόνες.

**ΧΡΗΣΤΟΣ ΓΙΑΝΝΟΥΛΗΣ:** Εσείς δεν τους σέβεστε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Οι κανόνες λένε, λοιπόν, ότι κάποιοι διευθύνουν τη συζήτηση, για να μπορεί, να γίνεται κοινοβουλευτική συζήτηση και όχι συζήτηση καφενείου.

**ΧΡΗΣΤΟΣ ΓΙΑΝΝΟΥΛΗΣ:** Ωραία.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Εάν, λοιπόν, εσείς επιθυμείτε, να αμφισβητείτε τον πατριωτισμό των συναδέλφων, σας παρακαλώ, δεν θα το κάνετε εδώ μέσα.

**ΧΡΗΣΤΟΣ ΓΙΑΝΝΟΥΛΗΣ:** Χαίρομαι που αναγνωρίζετε ότι αποτύχατε στα καθήκοντά σας ως Πρόεδρος.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κύριε Γιαννούλη, δεν σας επιτρέπω αυτή την αμφισβήτηση και σας παρακαλώ πάρα πολύ. Δεν έχουμε προσωπικά θέματα, να λύσουμε. Σας ανακαλώ στην τάξη σε ό,τι είπατε προηγουμένως. Ή θα το ανακαλέσετε ή τελειώστε, για να συνεχίσουμε τη συζήτηση, επιτέλους. Δεν είμαστε εδώ, για να μιλάμε επί παντός επιστητού και, κυρίως, να αμφισβητούμε τον πατριωτισμό των συναδέλφων. Σας παρακαλώ πολύ.

**ΧΡΗΣΤΟΣ ΓΙΑΝΝΟΥΛΗΣ:** Καταλαβαίνω τις ενοχές σας.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Να σας πω, δεν έχει νόημα, να μιλάει κανείς μαζί σας.

**ΧΡΗΣΤΟΣ ΓΙΑΝΝΟΥΛΗΣ:** Ωραία, μπράβο, πολύ καλά. Θα κλείσω, όσο κι αν διαφωνείτε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Σας παρακαλώ συμπληρώστε το χρόνο. Ο Θεός να μας φυλάει εδώ μέσα.

**ΧΡΗΣΤΟΣ ΓΙΑΝΝΟΥΛΗΣ:** Θα σας φυλάξει ο Θεός.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** «Υπάρχουν συνάδελφοι, που δε θέλουν το καλό της πατρίδας», εντάξει.

**ΧΡΗΣΤΟΣ ΓΙΑΝΝΟΥΛΗΣ:** Αυτό καταλάβατε, εν πάση περιπτώσει, είναι δικαίωμά σας.

Ακούστε, λοιπόν, επειδή αυτή η Επιτροπή έχει ένα πολύ σημαντικό έργο και κανείς δεν το αμφισβητεί, έχει σημασία, να διασφαλίσει ο καθένας με τις πράξεις του μια προσπάθεια, να ενωθούν οι πολίτες. Αν το καταλάβετε, καλώς. Με υστερίες δεν γίνεται.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστώ πάρα πολύ.

Παρακαλώ, κ. Αμανατίδη, έχετε το λόγο.

**ΙΩΑΝΝΗΣ ΑΜΑΝΑΤΙΔΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, θα έπρεπε να μιλήσετε πρώτος, γιατί η τοποθέτησή σας ίσως να έλυνε πολλά από τα θέματα, τα οποία έχουν θέσει και οι συνάδελφοι σε σχέση με τις ερωτήσεις που τέθηκαν, για τη συγκεκριμένη δωρεά και το τι ρόλο έχει να παίξει κ.λπ..

Γνωρίζω ότι είσαστε υπηρεσιακός, δηλαδή, ένας άνθρωπος, ο οποίος δεν είναι Βουλευτής και τον ρόλο, τον οποίο έχετε και τα καθήκοντα, τα οποία έχετε αναλάβει στο συγκεκριμένο Υπουργείο. Ωστόσο, κύριε Υφυπουργέ, επιτρέψτε μου και νομίζω ότι ενδιαφέρει και τους συναδέλφους Βουλευτές, αλλά και την Επιτροπή συνολικά δυο - τρεις πολιτικές σκέψεις που αφορούν και το σχέδιο νόμου και θα ήθελα να καταλήξω σε δύο - τρεις ερωτήσεις.

Καταλαβαίνω μετά από 8 μήνες την προσπάθεια, την οποία θέλει να κάνει η Κυβέρνηση και σε επικοινωνιακό επίπεδο, έτσι ώστε σε σχέση με τους πολιτικούς στόχους, τους οποίους εξέφρασε προεκλογικά στον ελληνικό λαό, δηλαδή, για ανάπτυξη 4%, ότι αυτόματα με την εκλογή και τη διακυβέρνηση της χώρας από τη Νέα Δημοκρατία θα ανοίξουν οι επενδύσεις, θα τρέξουν οι μπουλντόζες, οι εξαγωγές θα αυξηθούν, όλα θα γίνουν κ.λπ.. Αυτό το προεκλογικό αφήγημα έχει καταρρεύσει.

Η Επιτροπή, την οποία έχετε, γιατί ως Υπουργείο Εξωτερικών έχετε αναλάβει να προσελκύσετε επενδύσεις, νομίζω ότι δεν φτάνει η δεύτερη πολιτική σκέψη σε πολιτικό επίπεδο. Δεν είναι ζήτημα απλώς διαφήμισης, δηλαδή, που υστερούσε η Ελλάδα, κάτι που εμείς ήμασταν οι κακοί δεν διαφημίζεται το καλό όνομα της Ελλάδας και δεν ερχόντουσαν επενδύσεις. Αυτό ήταν το αφήγημα της Νέας Δημοκρατίας. Δεν είναι ζήτημα διαφήμισης, είναι ζήτημα δομικών αλλαγών και προγραμμάτων, τα οποία πρέπει να εφαρμόζει και μεταρρυθμίσεις μιας χώρας, έτσι ώστε να μπορέσει πραγματικά και η ίδια να αναπτυχθεί με κανόνες, με σεβασμό στο περιβάλλον, με κανόνες, με σεβασμό στην εργασία, στις καινούργιες τεχνολογίες με επενδύσεις, έτσι ώστε να φανούν και ευκαιρίες

Κύριε Υφυπουργέ, καταλαβαίνω ότι δημιουργήσατε μια άτυπη Επιτροπή, η οποία είναι άμισθη. Έχει, όμως, τους υπηρεσιακούς παράγοντες, όπως είναι και η κυρία Κιτσιλή, ο κ. Δημητριάδης, οι Γενικοί Γραμματείς, υπάρχουν άνθρωποι είτε από τη Google είτε από αλλού, ώστε να προωθήσουν. Είναι μια άτυπη Επιτροπή, την οποία δεν ξέρω αν τη δημοσιεύσατε, υπογράψατε με κάποια απόφαση ορισμού άτυπης της επιτροπής, το Repossession in Greece; Θα μας το απαντήσετε.

Το δεύτερο είναι ότι το Repossession in Greece έχει κάνει 7 συνεδριάσεις ή 7 gala, αν δεν κάνω λάθος, γιατί διαβάζω το πρώτο, το δεύτερο και, μάλιστα, μου έκανε εντύπωση, αυτό που ανέφερε η κυρία Σακοράφα και το ήξερε, ότι συντονιστής είναι ενός κόμματος και μόνο της Νέας Δημοκρατίας. Νομίζω ότι μια τέτοια προσπάθεια προσέλκυσης επενδύσεων, χρειάζονται όλες οι δυνάμεις και όχι του ενός κόμματος, αλλά εν πάση περιπτώσει. Τοποθετήθηκε, δηλαδή, σε ένα συγκεκριμένο ιδεολογικό πρόσημο. Θα ήθελα να σας ρωτήσω ποια τα αποτελέσματα, τα οποία είχατε - αναγκαστικά έρχεται στους Βουλευτές και νομίζω ότι αυτό είναι το πολιτικό - μετά από 8 μήνες, με τα gala που έγιναν κ.λπ. ποια ήταν τα αποτελέσματα στο επίπεδο των επενδύσεων και αυτών που έχετε;

Το δεύτερο και βασικό που ρωτήσαμε όλοι είναι η στοχοθεσία. Πρέπει να στοχεύεις κάπου και πρέπει να έχει και το target group είτε των χωρών που απευθύνεσαι είτε το τι θέλεις να προβάλλεις σε αυτούς, έτσι ώστε να έρθουν. Ποια είναι τα αποτελέσματα, δηλαδή, μέχρι στιγμής;

Θα ήθελα να σας πω κύριε Υπουργέ, ότι όντως καταλαβαίνω ότι είναι ένα εργαλείο. Ουσιαστικά δεν είναι τίποτα, είναι μια ψηφιακή πλατφόρμα, την οποία θέλετε να κάνετε, ώστε να προωθήσετε μέσα από εκεί τις επιχειρήσεις. Θεωρώ ότι υπήρχαν και άλλοι τρόποι.

Το ίδιο το Υπουργείο είχε τη δυνατότητα να συνεργαστεί και με πανεπιστήμια και με άλλους φορείς και να μην δώσει κάποια μονοδιάστατα. Νομίζω ότι υπάρχουν εργαλεία.

Θεωρώ ότι 800.000 ευρώ για να γίνει η ψηφιακή πλατφόρμα, δεν θα φέρει αποτέλεσμα. Είναι κάτι που ίσως σας βοηθάει να μην πέσετε στο εξής και το ποιο και για τη χώρα δεν είναι καλό. Σας είπα το σύνθημα «επανατοποθετώντας στην Ελλάδα» έχει 2 στόχους. Το ένα είναι να προβάλλει και το δεύτερο είναι ότι αρχίζει μια νέα εποχή, γιατί τώρα γίνονται κάποια διαφορετικά πράγματα που δεν τα είδαμε και ουσιαστικά κινηθήκαμε αυτή την περίοδο σε μια αρνητική κατεύθυνση. Αυτή είναι έκφρασή μου, γιατί παίζει ρόλο και το διεθνές περιβάλλον και όλα αυτά, άλλα η πολιτική η οποία έφτασε την ανάπτυξη το δεύτερο εξάμηνο να είναι 1,6%, όταν το πρώτο εξάμηνο ήταν στο 2,8% νομίζω ότι υπάρχει θέμα και δεν είναι ζήτημα διαφημίσεων. Είναι εργαλεία τα οποία θα βοηθήσουν, αλλά δεν είναι τόσο κύρια ζητήματα διαφημίσεων, αλλά είναι ζήτημα μεταρρυθμίσεων τις οποίες έχει ανάγκη η χώρα σε μια θετική κατεύθυνση.

Τη σταθερότητα αυτή της ελληνικής κοινωνίας, αυτό που κατορθώσαμε εμείς νομίζω ότι με τις πολιτικές οι οποίες εφαρμόστηκαν από τον Ιούλιο και μετά έφεραν τα αντίθετα αποτελέσματα και μπροστά μας συνεχώς θα τα βλέπουμε.

Χρειάζεται, δηλαδή, μια αλλαγή πολιτικής, μια άλλη κατεύθυνση της χώρας μας με σχέδιο, γιατί χρειάζεται σχέδιο. Δεν μπορεί, δηλαδή, άλλα πράγματα σε σχέση με το ΕΣΠΑ, με το Πρόγραμμα Δημοσίων Επενδύσεων να μην βασίζονται σε κανόνες και να νομίζετε, ότι θα μπορούμε να πούμε μόνο για τον πολιτισμό ή το brand name της Ελλάδος και ο άλλος θα έρθει να επενδύσει.

Τα ξέρετε και εσείς, είστε ο ίδιος άνθρωπος της αγοράς, ότι δεν γίνονται έτσι, γι' αυτό και σας είπα, ότι θεωρώ ότι η χώρα στραβά αρμενίζει σε αυτόν τον τομέα και θα πρέπει να αλλάξει κατεύθυνση.

Σας ξαναλέω, κύριε Υπουργέ, ότι ίσως έπρεπε να μιλήσετε από την αρχή για να βάλουμε και τα πράγματα στη σωστή τους διάσταση, γιατί τώρα 800 χιλιάδες ευρώ δεν είναι και κάτι - θα μου επιτρέψετε. Και το κάθε ευρώ το έχουμε ανάγκη, αλλά από κει και μετά νομίζω, ότι δεν είναι τόσο που να φέρει αυτά που ίσως και εσείς προσδοκάτε.

Ευχαριστώ πολύ, κύριε Υπουργέ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστούμε, κύριε Αμανατίδη.

Το λόγο έχει ο κ. Δρίτσας.

**ΘΕΟΔΩΡΟΣ ΔΡΙΤΣΑΣ**: Κύριε Πρόεδρε, αισθάνομαι την ανάγκη να θέσω δύο ζητήματα πολύ σύντομα.

Ήδη, νομίζω δεν έχει ξανασυμβεί με τέτοια ενάργεια, εκτός από τον Εισηγητή της Πλειοψηφίας, όλοι οι άλλοι συνάδελφοι που μίλησαν ανέδειξαν ένα ζήτημα όχι κριτικής στο προτεινόμενο σχέδιο νόμου τόσο, όσο αδυναμίας κατανόησης βασικών παραμέτρων της προτάσεως και νομίζω ότι αυτό δεν μπορεί να διορθωθεί. Εάν μπορούσε να διορθωθεί, θα είχε διορθωθεί από την Αιτιολογική Έκθεση και από άλλα στοιχεία.

Θα μιλήσει ο κ. Υπουργός και δεν ξέρω, εάν πραγματικά με διαψεύσει και δώσει κάποιες σαφείς εξηγήσεις. Επειδή το θεωρώ πάρα πολύ δύσκολο και είναι ένα φαινόμενο αυτή τη στιγμή σε εξέλιξη πρωτοφανές για τα κοινοβουλευτικά δεδομένα, ένα μη νομοσχέδιο, δηλαδή, μια μη πρόταση που κατατίθεται, γι' αυτό θα ήθελα να θέσω και σε εσάς, κύριε Πρόεδρε, τη σκέψη να αποσυρθεί, να ξανασυζητηθεί και να εισαχθεί με άλλους όρους στη συζήτησή μας αυτή η πρόταση νόμου.

Το δεύτερο που θέλω να θέσω είναι, ότι ορθά - και επιβεβαιώνω και εγώ - αυτό το οποίο είπατε, ότι σε αυτή την Επιτροπή Εθνικής Άμυνας και Εξωτερικών Υποθέσεων δεν έχουμε αμφισβητήσει ποτέ ο ένας τον άλλον, τον πατριωτισμό του και προσερχόμαστε με ένα πνεύμα υπέρβασης των αντιθέσεών μας, των πολιτικών και θεμιτών αντιθέσεων, όταν κρίνουμε ότι τα ζητήματα που διαχειριζόμαστε έχουν μια εξαιρετική σημασία που ξεπερνάει τις κομματικές διαφορές. Πλην όμως, εάν δεν κάνω λάθος ο συνάδελφος κ. Μπογδάνος - λείπει δυστυχώς σήμερα - είναι μέλος της Επιτροπής μας, πριν δύο ώρες περίπου στην Ολομέλεια της Βουλής είπε « πρόθυμοι προμηθευτές όπλων και πυρομαχικών στον εχθρό υπάρχουν και εντός των ελληνικών συνόρων, δεν χωράει αμφισβήτηση ότι μεγάλο μέρος όσων διακινούν πρόθυμα τη βρώμικη προπαγάνδα της Τουρκίας ανήκουν ή πρόσκεινται στο ΣΥΡΙΖΑ».

Πήρε, βέβαια, την πληρωμένη απάντηση από την Κοινοβουλευτική Εκπρόσωπο του ΣΥΡΙΖΑ την κυρία Μαριλίζα Ξενογιαννακοπούλου που παρίσταται και συμμετέχει κιόλας εδώ στη συνεδρίαση.

Νομίζω, ότι ακριβώς επειδή τα πρακτικά της Βουλής είναι στη διάθεση του καθενός, σάς αναλογεί η ευθύνη να ζητήσετε και να ζητήσουμε και όλοι να μην συμμετέχει, πλέον, ο κ. Μπογδάνος στην Επιτροπή Εθνικής Άμυνας και Εξωτερικών Υποθέσεων.

Δεν μπορούμε να το επιβάλουμε, αλλά τα δεδομένα- και ακριβώς επειδή θέσατε τους όρους με τους οποίους λειτουργεί αυτή η Επιτροπή και σας είπα ότι συμφωνώ με αυτούς- νομίζω ότι πρέπει αυτό να μην το αφήσουμε να περάσει έτσι.

Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κύριε Δρίτσα, απλώς το πρόβλημα είναι ότι λείπει ο συγκεκριμένος συνάδελφος, που ήταν έως πρότινος εδώ.

**ΘΕΟΔΩΡΟΣ ΔΡΙΤΣΑΣ:** Αισθάνομαι πιο άσχημα εγώ από εσάς επειδή λείπει, θα ήθελα να είναι εδώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Καλό θα ήταν να τεθεί όταν θα είναι και ο ίδιος εδώ, για να έχει την ευκαιρία να δώσει την απάντηση που πιστεύει.

Το λόγο έχει ο κ. Υπουργός, ο κ. Κωνσταντίνος Φραγκογιάννης.

**ΚΩΝΣΤΑΝΤΙΝΟΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Σας ευχαριστώ.

Κύριε Πρόεδρε, αξιότιμοι κύριοι Βουλευτές, υπάρχουν διάφορες σκέψεις και διάφορες αντιρρήσεις και εγώ το λαμβάνω όλο αυτό σαν μια έλλειψη κατανόησης και νομίζω ότι, αυτό το οποίο ήρθαμε για να κουβεντιάσουμε σήμερα είναι την Κύρωση μιας συμφωνίας και όχι το ίδιο το «Repositioning Greece», άρα θα μου επιτρέψετε, επειδή εκλαμβάνω όλες σας τις αντιρρήσεις σαν σκέψεις εποικοδομητικού χαρακτήρα και θα ήθελα να μεταφέρω και δυο σκέψεις αναφορικά με το ίδιο το έργο του «Repositioning Greece», στο πρώτο μέρος θα μιλήσω για την Κύρωση της συμφωνίας και στο δεύτερο μέρος θα μιλήσω για το έργο καθαυτό του «Repositioning Greece».

Με το σχέδιο νόμου που συζητείται σήμερα στην Επιτροπή, το Υπουργείο Εξωτερικών, επιδιώκει την Κύρωση σύμβασης δωρεάς, μεταξύ του ελληνικού Δημοσίου, του ιδρύματος «Αλέξανδρος Ωνάσης» και της εταιρίας «ΑΡΙΟΝΑ ΕΛΛΑΣ Α.Ε.», η οποία είναι αντιπρόσωπος του κοινωφελούς Ιδρύματος «Αλέξανδρος Ωνάσης» στην Ελλάδα και λειτουργεί το πολιτιστικό Κέντρο «Στέγη Γραμμάτων και Τεχνών- Ίδρυμα Ωνάση».

Αντικείμενο της δωρεάς είναι η υλοποίηση, η προμήθεια και παράδοση των έργων και υπηρεσιών που σχετίζονται αποκλειστικά με την υλοποίηση του προγράμματος για την αναβάθμιση και ενίσχυση της διεθνούς εικόνας της χώρας μας, με τον τίτλο «Repositioning Greece».

Η πρωτοβουλία «Repositioning Greece» αφορά στην εκπόνηση και υλοποίηση στρατηγικής για την βελτίωση της εικόνας της Ελλάδος διεθνώς. Ειδικότερα, προβλέπεται η αποτύπωση συγκεκριμένη στρατηγικής κοινής αποδοχής για την βελτίωση της εικόνας της Ελλάδος διεθνώς, με συστηματική προετοιμασία, συνεισφορά προσώπων εγνωσμένου κύρους και συμμετοχή της Κοινωνίας των Πολιτών.

Ο σχεδιασμός της στρατηγικής περιλαμβάνει την διεξαγωγή ποσοτικής έρευνας, που θα προσδιορίσει την υφιστάμενη εικόνα της χώρας και θα παράξει δείκτες εικόνας, βάσει των οποίων θα αξιολογείται η θέση της.

Η στρατηγική υλοποιείται με ενιαίο και πολυδιάστατο τρόπο, μέσω της οικονομικής διπλωματίας, με τον προσδιορισμό ποιοτικών και ποσοτικών στόχων και τη διάχυση των κρίσιμων στρατηγικών θέσεων για την ενίσχυση της εικόνας της χώρας σε Υπουργεία και Φορείς, για τον σχεδιασμό των δράσεων τους.

Το αντικείμενο της δωρεάς, αφορά συνολικά το ποσό των 800.000 ευρώ και ρητά συμφωνείται, ότι το κόστος των προαναφερθέντων υποέργων έχει προϋπολογιστεί- επαναλαμβάνω, προϋπολογιστεί- από το Δημόσιο και καλύπτεται αποκλειστικά από πόρους του Ιδρύματος, χωρίς ουδεμία συμμετοχή του Δημοσίου ή ευρωπαϊκών πόρων. Η οικονομική υποχρέωση του Ιδρύματος, περιορίζεται και εξαντλείται στην καταβολή του εν λόγω ποσού, το οποίο δεν επιδέχεται καμία αναπροσαρμογή ή επαύξηση.

Η υλοποίηση του έργου δεν εμπίπτει στην κείμενη νομοθεσία περί δημοσίων συμβάσεων, μελετών και εθνικών κληροδοτημάτων και δωρεών προς το Δημόσιο, ενόψει του γεγονότος, ότι το ελληνικό Δημόσιο, δεν επιβαρύνεται με το κόστος υλοποίησης του εν λόγω έργου.

Για την παρακολούθηση της προόδου του έργου, προβλέπεται η συγκρότηση, με απόφαση του Υφυπουργού Εξωτερικών, τριμελούς επιτροπής που απαρτίζεται, προφανώς, από τρία μέλη. Το ένα μέλος υποδεικνύεται από τον Υπουργό Οικονομικών, το δεύτερο μέλος από τον Υφυπουργό Εξωτερικών αρμόδιο για την οικονομική διπλωματία και εξωστρέφεια και το τρίτο μέλος από το Ίδρυμα «Αλέξανδρος Ωνάσης» και ρυθμίζονται επιμέρους θέματα σε ό,τι αφορά την οργάνωση και τη λειτουργία αυτής.

Τα δικαιώματα πνευματικής ιδιοκτησίας που θα προκύψουν από το έργο, περιέρχονται στο Δημόσιο, ως απόλυτος κύριος νομέας και κάτοχος επ` αυτών. Στην εν λόγω σύμβαση προβλέπονται, επίσης, συγκεκριμένες φορολογικές και λοιπές απαλλαγές από τέλη, οι οποίες είναι εύλογες και τελούν εντός του απολύτως αναγκαίου μέτρου, ενόψει της καθαρής δημόσιας ωφέλειας που συνεπάγεται η σύμβαση, δεδομένου ότι θα προκαλέσει ελάφρυνση του προϋπολογισμού του Υπουργείου Εξωτερικών κατά το ποσό των 800.000 ευρώ.

Στο σημείο αυτό θέλω να επισημάνω την εξαιρετικά σημαντική απόφαση της Κυβέρνησης, να δώσει φορολογικά κίνητρα για τον εθελοντισμό και τα χορηγικά προγράμματα.

Η Κυβέρνηση του Κυριάκου Μητσοτάκη, στοχεύοντας στη μεγιστοποίηση του οφέλους του πολίτη, δίνει κάθε φορά τα ανάλογα κίνητρα σε όσους θέλουν να κάνουν δωρεές υπέρ του δημοσίου. Αναφέρομαι στο πρόσφατα ψηφισθέν άρθρο 22 του ν. 4664/2020 όπου προβλέπεται η απαλλαγή από τον Φ.Π.Α παραδόσεων αγαθών και παροχών υπηρεσιών που αφορούν σε δωρεές στο πλαίσιο σύμβασης δωρεάς που συνάπτονται με φορέα του δημόσιου ή με νομικό πρόσωπο ιδιωτικού δικαίου που έχουν συσταθεί με ειδικό νόμο για το δημόσιο συμφέρον ή με άλλες οντότητες που εποπτεύονται από τους παραπάνω φορείς. Η παρούσα δωρεά εμπίπτει στην παραπάνω νομοθετική ρύθμιση και γι' αυτό το λόγο προβλέπεται η απαλλαγή από τον Φ.Π.Α.

Σημειώνω επίσης ότι ως εφαρμοστέο δίκαιο προβλέπεται να είναι το Ελληνικό και κάθε διαφορά θα επιλύεται αποκλειστικά από τα αρμόδια πολιτικά δικαστήρια της Αθήνας.

Κυρίες και κύριοι, η ανατοποθέτηση της εικόνας της Ελλάδας στον κόσμο και ενίσχυση της εξωστρέφειας της ελληνικής οικονομίας αποτελούν αναγκαίες συνθήκες για την επίτευξη μεγαλύτερων ρυθμών ανάπτυξης και την διεύρυνση της παραγωγικής βάσης. Μόνο έτσι θα καταφέρουμε να δημιουργήσουμε νέο πλούτο για ποιοτικές θέσεις εργασίας που έχει ανάγκη η κοινωνία μας και ιδιαίτερα η νέα γενιά. Με το σημερινό σχέδιο νόμου κάνουμε ένα μικρό αλλά ουσιαστικό βήμα προς αυτή την κατεύθυνση.

Σε ό,τι αφορά τις ερωτήσεις τις οποίες κατέγραψα στις σημειώσεις μου από τις τοποθετήσεις σας.

Πρώτα απ' όλα να διευκρινίσω κάτι, δεν έχω καμία σχέση με το Εκάλη Κλαμπ. Το repositioning Greece είναι μια πρωτοβουλία που έχει πάρει το Εκάλη Κλαμπ. Δεν μπορεί να σταματήσει κάποιος κάποιον να ονομάσει μια πρωτοβουλία repositioning Greece. Το repositioning είναι ένας όρος marketing τον οποίο εμείς έχουμε χρησιμοποιήσει στο δικό μας ρόλο και θα σας εξηγήσω σε λίγο ακριβώς τι εννοώ.

Το ότι έχει κάνει το Εκάλη Κλαμπ, αν έχει κάνει gala, σας βεβαιώνω, σας μιλάω με ειλικρίνεια δεν έχω καμία σχέση, δεν έχουμε καμία σχέση, δεν έχουμε κανένα όφελος, δεν γνωρίζουμε τι κάνουν και δεν με ενδιαφέρει να μάθω τι κάνουν.

Το repositioning Greece είναι μια πρωτοβουλία της Κυβέρνησης που αφορά τον λόγο για τον οποίο έχει συσταθεί και ευχαρίστως να σας πω περισσότερα γι' αυτό. Το λέω διότι ακούστηκε σε τρεις διαφορετικές τοποθετήσεις.

Δεύτερον, την πρωτοβουλία του repositioning Greece για πρώτη φορά την αναφέραμε τον Ιούλιο, όταν για πρώτη φορά στη ζωή μου στάθηκα μπροστά στην Ολομέλεια του Κοινοβουλίου και ανέπτυξα τις απόψεις που αφορούν την οικονομική διπλωματία και την εξωστρέφεια σε συνέχεια των προγραμματικών δηλώσεων της κυβέρνησης.

Είχαμε δηλώσει από τότε ότι θέλουμε να ασχοληθούμε με την εικόνα της χώρας. Θα ήθελα αν μου επιτρέπετε να πω δύο λόγια για αυτό. Η εικόνα της πατρίδας μας απαρτίζεται από τρεις πυλώνες. Ο πρώτος πυλώνας είναι ο αξιακός πυλώνας της ιστορίας μας, όταν κάποιον στο εξωτερικό που έχει δεν έχει επισκεφτεί η χώρα μας του μιλήσεις για την Ελλάδα αυτό το οποίο του έρχεται στο μυαλό είναι η αρχαία ιστορία, είναι η φιλοσοφία, είναι οι τέχνες, είναι ο πολιτισμός είναι οτιδήποτε έχει σχέση με αυτό από το οποίο καταγόμαστε με τη δικιά μας ιστορία των χιλιάδων χρόνων. Αυτό είναι πάρα πολύ θετικό και είναι ένα μεγάλο αξιακό στοιχείο της χώρας μας.

Ο δεύτερος άξονας έχει σχέση με την φυσική ομορφιά, έχει σχέση με την ακρογιαλιά, με τη θάλασσα, με τη ζωή, με την μεσογειακή δίαιτα, με τη διατροφή, με τον τρόπο ζωής της Ελλάδος και αυτό επίσης είναι θετικό και λίγο αρνητικό.

Το τρίτο όμως, κομμάτι έχει σχέση με την κρίση, με την γραφειοκρατία, έχει σχέση με την απαξίωση των θεσμών, έχει σχέση με τη μη λειτουργία του κράτους, έχει σχέση με μια εικόνα που έχουν στο μυαλό τους, που είναι αρνητικού χαρακτήρα. Αυτό το κουβαλάμε μαζί μας σε κάθε επαφή που κάνουμε στο εξωτερικό.

Η ιδέα λοιπόν του repositioning Greece ήταν να ξεφύγουμε από το τουριστικό - διαφημιστικό κομμάτι το οποίο λέει για το Greece, live your myth in Greece, Greece chosen by the gods, διάφορες καμπάνες που έχουν βγει στο εξωτερικό.

H κάθε μια απ’ αυτές εξυπηρετεί την δική της ανάγκη. Αυτό που θέλουμε να βγούμε και να κάνουμε είναι να πούμε στον κόσμο ποια είναι η σύγχρονη ελληνική πρόταση, διότι η Ελλάδα, εκτός από την Ελλάδα της κρίσης και της γραφειοκρατίας, υπάρχει και η Ελλάδα της επιστήμης, της τέχνης, του πολιτισμού, του θριάμβου, της επιτυχίας και θέλουμε να βγούμε και να πούμε στον κόσμο τι αντιπροσωπεύει η σημερινή ελληνική πρόταση η οποία δεν έχει σχέση μόνο με την οικονομία, έχει σχέση με κάθε πτυχή της ζωής μας, έχει σχέση με την υγεία, με την παιδεία, με τον πολιτισμό, με τις τέχνες, με την οικονομία, με την επιχειρηματικότητα. Θέλουμε να συγκεντρώσουμε όλο αυτό το αξιακό κομμάτι αυτού που πραγματικά είμαστε σήμερα σε μια σύγχρονη πρόταση την οποία θέλουμε να βγούμε και να πούμε στον κόσμο.

Υπάρχουν πολλές χώρες, που το έχουν κάνει στο παρελθόν. Μπορώ να σας αναφέρω μερικές. Το Ηνωμένο Βασίλειο επέλεξε, πριν από χρόνια, να πάρει ένα κομμάτι από το δικό του όνομα, το «GREAT», GREAT BRITAIN και να το πάρει και να το κάνει κομμάτι σε μια πολύ μεγάλη καμπάνια και είπε, Histrory is GREAT, είπε, Sport is GREAT, είπε, Food is GREAT – αν και δεν το πολυπιστεύω. Χρησιμοποίησε το όνομα, GREAT σε μια καμπάνια, η οποία στήριξε κάθε πτυχή και κάθε κομμάτι της υπόστασής της.

Το Αζερμπαϊτζάν ακολούθησε έναν άλλο δρόμο. Επειδή είναι μια δύσκολη γειτονιά του πλανήτη και πολλοί έχουν εντυπώσεις για το Αζερμπαϊτζάν, βγήκε και είπε, TAKE ANOTHER LOOK. Δηλαδή, με δύο λόγια είπε στη διεθνή οικονομική επενδυτική κοινότητα ή σε άλλους ότι, ξέρετε το ό,τι είμαστε εκεί δεν σημαίνει απαραίτητα ότι είμαστε το ίδιο, TAKE ANOTHER LOOK.

Η Ινδία έβγαλε τη δική της καμπάνια. Η Μαλαισία έβγαλε τη δική της καμπάνια. Πρέπει, λοιπόν, να βγούμε και εμείς και να πούμε κάτι σύγχρονο για μας. Κάτι που είναι αυτό που η Ελλάδα μας είναι σήμερα και θέλουμε η Ελλάδα μας να είναι σε δέκα χρόνια, σε είκοσι χρόνια. Δεν σκεφτόμαστε με βάση το 2010, ούτε το 2020, αλλά με βάση το 2030. Και θέλουμε να δημιουργήσουμε την υπόσταση ενός λόγου, μιας εικόνας και ενός ήχου, που θα στηρίζουν αυτό που θέλουμε να είμαστε, έτσι ώστε κάθε τι που αφορά την υγεία, την παιδεία, τον πολιτισμό, την οικονομία, την τέχνη, να υποστηρίζει το ένα το άλλο σε μια σύγχρονη πρόταση.

Πώς, λοιπόν, το κάνουμε αυτό; Κατ' αρχάς, για να το κάνεις αυτό που θα σας περιγράψω σε δύο λεπτά χρειάζονται χρήματα και ζητήσαμε από το Ίδρυμα Ωνάση, να υποστηρίξει αυτή την προσπάθεια που θέλουμε να κάνουμε με χρήματα δικά του, για να μην στερήσουμε από το ελληνικό δημόσιο τους δικούς του πόρους.

Ποια είναι η μεθοδολογία, την οποία χρησιμοποιούμε; Πώς θα το κάναμε σε μια μεγάλη επιχείρηση; Πώς θα το κάναμε, εάν επρόκειτο για τη δική μας προσωπική επιχείρηση, ή για ένα κομμάτι του εαυτού μας, αν θέλαμε να φτιάξουμε την εικόνα του καθενός από μας; Αν εγώ ήθελα να αλλάξω τη δική μου εικόνα, τι θα έκανα;

Αυτό, λοιπόν, το οποίο πρέπει να κάνει κανείς είναι κατ' αρχάς να διαπιστώσει ποια είναι η εικόνα. Υπάρχουν τέσσερις τρόποι με τους οποίους το κάνουμε. Πρώτα απ' όλα υπάρχουν δευτερογενείς έρευνες για την Ελλάδα. Δευτερογενείς έρευνες σημαίνει έρευνες που κάποιος άλλος έχει κάνει, οι οποίες είναι διαθέσιμες, αλλά υπαρκτές έρευνες, τις οποίες πρέπει να διαβάσουμε και να μελετήσουμε και όταν αναφέρομαι, για την εικόνα της Ελλάδας εννοώ την εικόνα της Ελλάδος στην Ελλάδα και την εικόνα της Ελλάδας στο εξωτερικό. Λυπάμαι, αλλά με ρώτησαν κάποιοι, σε ποιες χώρες; Δεν θα πάμε σε 180 χώρες στον κόσμο, αλλά θα πάμε στις εξής 15,20 χώρες, που είναι οι πιο σημαντικές.

**ΙΩΑΝΝΗΣ ΑΜΑΝΑΤΙΔΗΣ :** Το έχετε αυτό; Αυτό σας ρώτησα.

**ΚΩΝΣΤΑΝΤΙΝΟΣ ΦΡΑΓΚΟΓΙΑΝΝΗΣ (Υφυπουργός Εξωτερικών):**  Ναι.

Άρα**,** λοιπόν, το πρώτο είναι δευτερογενείς έρευνες.

Το δεύτερο είναι πρωτογενείς έρευνες ποιοτικές και ποσοτικές. Είναι έρευνες που γίνονται επί τούτου, όπου πάμε και κάνουμε συγκεκριμένες ερωτήσεις.

Ο τρίτος δρόμος είναι μέσα από τη δημιουργία μιας ψηφιακής πλατφόρμας, όπου ο κάθε πολίτης θα έχει το δικαίωμα και τη δυνατότητα να εκφράσει την άποψη του γι' αυτό που εκείνος πιστεύει και η οποία θα ομαδοποιηθεί σε ένα συστηματικό αποτέλεσμα.

Ο τέταρτος τρόπος είναι ρωτώντας τους φορείς του δημόσιου. Ένα μεγάλο κομμάτι από το κόστος είναι ακριβώς αυτό, ότι δεν μπορούμε να μιλάμε για θέματα υγείας, χωρίς την άποψη του Υπουργείου Υγείας και των φορέων υγείας. Δεν μπορούμε να μιλάμε για θέματα αμύνης, χωρίς την άποψη του Υπουργείου Άμυνας.

Άρα, λοιπόν, πρέπει ο κάθε φορέας, του δημοσίου, είτε είναι υπουργείο, είτε είναι οποιοσδήποτε άλλος φορέας να έρθει και να πει τη γνώμη του, γι’ αυτό που τον απασχολεί και για τα θέματα εικόνας, εντύπωσης, image, positioning, που έχει στη δική του τη δουλειά.

Αφού, λοιπόν, συλλέξουμε όλη αυτή την πληροφόρηση, ερχόμαστε να δημιουργήσουμε μια στρατηγική, την οποία πρέπει να εξυπηρετήσουμε. Εκεί η ομάδα των 10,12 ανθρώπων που επιλέξαμε θα συνεισφέρει με τη δική του γνώμη. Το βέβαιο είναι ότι δεν θέλαμε σε αυτή την ομάδα να έχουμε ανθρώπους των media. Δεν θέλαμε να έχουμε ανθρώπους, οι οποίοι έχουν, σύγκρουση συμφερόντων. Θέλαμε να έχουμε ανθρώπους, οι οποίοι είναι αναγνωρισμένοι διεθνώς και στην Ελλάδα, προφανώς και οι οποίοι να έχουν γνώμη στη ζωή, που να έχουν γνώμη στην εικόνα, που έχουν γνώμη στην πραγματικότητα. Έχουμε από καταξιωμένους ερευνητές, καταξιωμένους επιστήμονες, γιατρούς, μηχανικούς, ανθρώπους, οι οποίοι αντιλαμβάνονται τη ζωή και την πτυχή της ζωής στην Ελλάδα και στο εξωτερικό. Την εικόνα την οποία μπορεί να έχει η Ελλάδα στο εξωτερικό. Αυτοί λειτουργούν προφανώς αφιλοκερδώς. Δεν έχουν ούτε αυτοί καμία σχέση με το Εκάλη κλαμπ, ούτε κι εγώ καμιά σχέση με το Εκάλη κλαμπ και το μόνο input, το οποίο δίνουν, είναι την κρίση τους, την κρίση σε δουλειά την οποία κάνουν οι ειδικοί άνθρωποι.

Άρα, λοιπόν, αφού αποτυπώσουμε τη στρατηγική, που προκύπτει από την μελέτη της έρευνας που έχουμε κάνει, ερχόμαστε και αποτυπώνουμε αυτή την στρατηγική σε ένα concept, το οποίο concept και εδώ είναι που χρειάζονται κάποια χρήματα, πρέπει να αποτυπωθεί μέσα από τη συμβουλή και την χρήση ειδικών ανθρώπων σε έναν λόγο, σε κάποια εικόνα και σε κάποιο ήχο, και αυτό το οποίο θα προκύψει και το οποίο έχει διάφορα milestones, δηλαδή διάφορα σημεία που θα εγκριθεί ή δεν θα εγκριθεί, θα αλλάξει ή δεν θα αλλάξει, θα το τεστάρουμε ξανά στην αγορά, θα πάμε και θα βγούμε και θα πούμε, αν αυτό που είπαμε πράγματι εξυπηρετεί τις ανάγκες αυτού που θέλαμε, γιατί όταν είσαι μέσα στο θέμα τα βλέπεις υποκειμενικά τα πράγματα και πρέπει να βγεις έξω στον κόσμο να κρίνει, αν αυτό το οποίο έκανες έχει τη σοβαρότητα και εξυπηρετεί τον σκοπό για τον οποίο το έχεις κάνει, θα καταλήξει σε ένα manual εφαρμογής. Manual εφαρμογής, τι θα πει; Σημαίνει, ότι γυρίζω πίσω στα Υπουργεία και στους φορείς υγείας, παιδείας, πολιτισμού, τέχνης, οικονομίας, ανάπτυξης και δίνω ένα υλικό, το οποίο θα χρησιμοποιήσει προκειμένου στο μέλλον και μέλλον εννοώ τα επόμενα δέκα χρόνια, η επικοινωνία να γίνεται με τον ίδιο σοβαρό, σταθερό τρόπο παντού.

Το Ίδρυμα Ωνάση μας βοηθάει να αγοράσουμε εξοπλισμό και να πληρώσουμε τα χρήματα, τα οποία χρειάζονται, σε πολύ ειδικούς ανθρώπους για να κάνουμε αυτή τη δουλειά. Δεν υπάρχει τίποτε διαφορετικό πέραν αυτού. Είναι 800.000, με εξαίρεση Φ.Π.Α, άρα είναι 800.000 ευρώ καθαρά, τα οποία τα δίνουμε σε αυτή την κατεύθυνση.

Δεν ξέρω, αν έχω απαντήσει στα ερωτήματα σας, θα μπορούσα να μιλώ για πάρα πολλή ώρα αναφορικά με κάθε πτυχή αυτού που κάνουμε, αλλά είναι εξειδικευμένες υπηρεσίες από ειδικούς ανθρώπους, οι οποίοι έχουν εμπειρία στην Ελλάδα και στο εξωτερικό, προκειμένου να αποτυπώσουμε αυτό που ονομάζουμε «σύγχρονη ελληνική πρόταση» για την εικόνα την οποία θέλουμε να έχουμε στο εξωτερικό στα χρόνια που θα έρθουν.

Επίσης, όσον αφορά στον κ. Αμανατίδη, που αναφέρθηκε στο θέμα της εξωστρέφειας και της προσέλκυσης ξένων επενδύσεων. Θα ήθελα να πω κ. Αμανατίδη, ότι στην οικονομική διπλωματία, αυτό το οποίο κάνουμε είναι με έναν συστηματικό τρόπο να υποστηρίζουμε τις ελληνικές επιχειρήσεις να ταξιδέψουν στο εξωτερικό, να βγουν έξω. Δεν είναι μόνο εξαγωγές, είναι διεθνοποίηση, είναι εξαγορά επιχειρήσεων, είναι συγχωνεύσεις, είναι συνεργασίες, είναι εξαγωγές και το δεύτερο το οποίο κάνουμε είναι να προσελκύουμε ξένες επενδύσεις. Αυτό το κάνουμε πολύ συστηματικά, έχουμε κάνει πολύ μεγάλη προσπάθεια και ήδη έχουμε και πολλά απτά αποτελέσματα από προσέλκυση ξένων επενδύσεων.

Το «Reposition Greece» είναι μια πρωτοβουλία, η οποία μας δίνει τη δυνατότητα, είναι ένα όπλο, με το οποίο μπορούμε να σταθούμε σε ένα τραπέζι διαπραγμάτευσης και να μην ξεκινάμε από την εικόνα και την εντύπωση, την οποία έχει κάποιος για εμάς, αλλά ξεκινάμε με βάση αυτό που πραγματικά είμαστε. Διεκδικούμε για λογαριασμό μας, για λογαριασμό των ελληνικών επιχειρήσεων, διότι για αυτές μπορώ να μιλήσω και όχι για θέματα υγείας, παιδείας, τα οποία δεν τα γνωρίζω και τα γνωρίζουν άλλοι καλύτερα, το δικαίωμα να ξεκινάμε από το μηδέν και θα σας δώσω ένα παράδειγμα. Φανταστείτε, έναν παραγωγό τσίπουρου στην Καρδίτσα, ο οποίος πηγαίνει στην Γερμανία να διαπραγματευθεί την τοποθέτηση του προϊόντος του σε ένα γερμανικό ράφι ενός σουπερμάρκετ. Δεν θέλουμε ο άνθρωπος να ξεκινάει από το μείον 5, θέλουμε να ξεκινάει από το μηδέν, αν όχι από το συν 5. Δηλαδή, να υπάρχει μια θετική αύρα, μια εντύπωση, ότι ξέρεις αυτή η χώρα δεν φτιάχνει μόνο τεμπέληδες και ανθρώπους που λιάζονται, δεν φτιάχνει ανθρώπους, οι οποίοι δεν αποδίδουν και οι οποίοι κλέβουν φόρους, αλλά έχει εκτός από τα αξιακά χαρακτηριστικά του παρελθόντος, της ιστορίας της και του πολιτισμού της και ανθρώπους, οι οποίοι «σκίζονται» στη δουλειά, οι οποίοι εργάζονται και πληρώνουν φόρους.

Αυτό, λοιπόν, το κομμάτι θέλουμε να προσδώσουμε στο μικρό παράδειγμα που διάλεξα, γιατί μπορώ να πάρω άλλα 100 παραδείγματα, ώστε ο άνθρωπος να μπορεί να ξεκινήσει από μια θετική βάση. Δεν θα ήθελα να σας κουράσω άλλο, για την Κύρωση μιας δωρεάς ήλθα.

**ΙΩΑΝΝΗΣ ΑΜΑΝΑΤΙΔΗΣ:** Κύριε Πρόεδρε, μου επιτρέπετε;

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ(Πρόεδρος της Επιτροπής):** Κύριε Αμανατίδη, ένα λεπτό. Να τελειώσουμε τον κύκλο.

Κύριε Μπογδάνε, ετέθη κάτι το οποίο σας αφορά, ήλθατε και θα απαντήσετε επί προσωπικού, εφόσον ολοκληρώσουμε το θέμα της σημερινής συζήτησης για την Κύρωση.

Το λόγο έχει ο κ. Αμανατίδης.

**ΙΩΑΝΝΗΣ ΑΜΑΝΑΤΙΔΗΣ:** Κύριε Πρόεδρε, σας ευχαριστώ πολύ.

Κύριε Υπουργέ, κάνατε πάρα πολύ καλά, που ξεκαθάρισατε, ότι δεν έχετε καμία σχέση με αυτό το Reposition in Greece, το οποίο είναι από παλιά και έχετε δίκιο.

Ωστόσο, δικαιολογημένα υπήρχε και η σύγχυση, γιατί στις 21 Ιανουαρίου τα δημοσιεύματα έγραφαν, ότι «κάτω από την ομπρέλα» του Repotision in Greece και είχε την παρουσία δύο Υπουργών, σε αυτή τη συνάντηση που έγινε.

Σας το λέω επειδή ακριβώς εσείς έχετε συγκεντρώσει όλη την οικονομική διπλωματία -αν θέλετε- που έκαναν και τα άλλα Υπουργεία κάτω από την ομπρέλα σας. Και γι' αυτό δικαιολογημένα.

**ΚΩΝΣΤΑΝΤΙΝΟΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Κύριε συνάδελφε, τι να κάνω; Να σταματήσω δύο πολιτικούς, να πάνε στο ΕΚΑΛΗ CLUB σε μια εκδήλωση; Δεν μπορώ να το κάνω και δεν to γνωρίζω να το κάνω και δεν με ενδιαφέρει.

**ΙΩΑΝΝΗΣ ΑΜΑΝΑΤΙΔΗΣ:** Απλώς εξηγώ, γιατί τοποθετήσαμε με αυτό τον τρόπο και εσείς πολύ καλά κάνατε και ξεκαθαρίσατε, ότι αυτό δεν έχει καμία σχέση.

**ΚΩΝΣΤΑΝΤΙΝΟΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Και εγώ το δηλώνω και γνωρίζω τις συνέπειες του, να λέω ψέματα σε αυτή την αίθουσα, την οποία σέβομαι και τιμώ. Δεν έχω καμία σχέση με τον Repotision in Greece του ΕΚΑΛΗ CLUB. Δεν έχω και δεν έχουμε καμία σχέση.

**ΙΩΑΝΝΗΣ ΑΜΑΝΑΤΙΔΗΣ:** Αυτό επεσήμαινα, απλώς για να έχετε και μια αιτιολογία, για το πως σκεφτήκαμε και πώς κάποιοι συνάδελφοι είπαν αυτό και καλά κάνετε και το ξεκαθαρίσατε. Αυτό ήθελα, να πω μόνο.

Ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κυρίες και κύριοι συνάδελφοι, για να κλείσουμε τη συζήτηση της «Κύρωσης της Σύμβασης Δωρεάς» επαναλαμβάνω τις θέσεις των κομμάτων.

Ν.Δ.: Υπέρ

ΣΥΡΙΖΑ: Επιφυλάσσεται για την Ολομέλεια.

Κίνημα Αλλαγής: Επιφυλάσσεται.

Κ.Κ.Ε. «Κατά»

Ελληνική Λύση: «Κατά»

ΜέΡΑ 25: «Κατά»

Ολοκληρώνουμε το τη συζήτηση για την Επεξεργασία και εξέταση του σχεδίου νόμου του Υπουργείου Εξωτερικών με τίτλο «Κύρωση Σύμβασης Δωρεάς μεταξύ του κοινωφελούς ιδρύματος με την επωνυμία «Αλέξανδρος Σ. Ωνάσης», της ανώνυμης εταιρείας με την επωνυμία «ΑΡΙΟΝΑ ΕΛΛΑΣ ανώνυμη εταιρεία καλλιτεχνικών και πολιτιστικών εκδηλώσεων τεχνική οικοδομική» και του Ελληνικού Δημοσίου».

Στο σημείο αυτό ζήτησε το λόγο, ο κ. Μπογδάνος.

Κύριε Μπογδάνο, έχετε το λόγο.

**ΚΩΝΣΤΑΝΤΙΝΟΣ ΜΠΟΓΔΑΝΟΣ:** Κύριε Πρόεδρε, σας ευχαριστώ θερμά. Λυπούμαι κύριε Υπουργέ, που τρυπώνει –αν θέλετε- στη συζήτηση, για μια τόσο χρήσιμη και απ' ό,τι αντιλαμβάνομαι καλά μελετημένη πρωτοβουλία αυτή η σημείωση, πλην όμως, επειδή αναφέρθηκε το όνομά μου από δύο συναδέλφους τον κ. Δρίτσα και τον κ. Γιαννούλη, θα ήθελα, να υπενθυμίσω στον κ. Δρίτσα, ότι όταν εβάλλετο πανταχόθεν για την περίπτωση του καταλογισθέντος λόγου σε αυτόν, περί βιασμών άπαξ εξαμηνιαίως στη Μόρια, ήμουν ίσως από τους ελάχιστους, αν όχι ο μόνος μέσα στην Ν.Δ., που είπε δημοσίως και τηλεοπτικά, ότι δεν πρέπει, να συμβαίνει αυτό. Και είπα, ότι δεν πρόκειται, να αναλάβω και εγώ το τουφέκι με το οποίο, όλοι σήμερα χτυπούν τον κ. Δρίτσα, και να ρίξω και εγώ μια, γιατί; Γιατί; Διότι θεωρώ ότι δεν ήταν απολύτως αληθής αυτή η ρήση, η οποία καταλογίστηκε στον κύριο Δρίτσα. Και η προσωπική μου εντιμότητα με ώθησε στο να μην κάνω το εύκολο παιχνίδι του λαϊκισμού και της στοχοποίησης.

Σήμερα το πρωί, έφερα και κατέθεσα, με την ίδια εντιμότητα και την ίδια προσήλωση στην τιμιότητα, 20 περιπτώσεις, στην Ολομέλεια, από πρόσωπα, μέσα και τρολ, τα οποία ανήκουν ή πρόσκεινται στον ΣΥΡΙΖΑ και τα οποία αναπαράγουν τουρκική προπαγάνδα ή υπονομεύουν ευθέως την εθνική προσπάθεια. Για αυτή μου την πράξη, ο κ. Δρίτσας ζήτησε, από ότι αντιλαμβάνομαι, να αποβληθώ από την Επιτροπή. Θυμίζω στον κύριο Δρίτσα.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Η πρόταση, κύριε συνάδελφε, από τον κύριο Δρίτσα να μην συμμετάσχετε στην Επιτροπή.

**ΚΩΝΣΤΑΝΤΙΝΟΣ ΜΠΟΓΔΑΝΟΣ:** Θυμίζω στον κύριο Δρίτσα ότι στις φιλελεύθερες αστικές δημοκρατίες, κανείς μιλάει με στοιχεία και με επιχειρήματα. Και τον καλώ να κρίνει τα στοιχεία και τα επιχειρήματα, τα οποία εγώ κατέθεσα, σήμερα το πρωί, στην Ολομέλεια. Και αντί να το γυρνά, με τρόπο που δεν του ταιριάζει κιόλας, δεν ταιριάζει στην πολιτική του διαδρομή και θυμίζει άλλες ιταμές πρακτικές, αντί να το γυρνά επί προσωπικού, να μιλήσει επί των επιχειρημάτων και των στοιχείων. Ένα το κρατούμενο.

Δεύτερο κρατούμενο. Αντιλαμβάνομαι ότι ορισμένοι συνάδελφοι στον ΣΥΡΙΖΑ μπορεί να θλίβονται, να οργίζονται ή και να ανησυχούν, όταν βάλλω εναντίον εκδοτικών συγκροτημάτων και μέσων μαζικής ενημέρωσης, όπως είναι το ΝΤΟΚΟΥΜΕΝΤΟ του κυρίου Βαξεβάνη, το οποίο κιόλας χάλκευσε, δημιούργησε τον όρο, τον οποίο χρησιμοποίησε ο κ. Γιαννούλης, προφανώς για να δείξει ότι στέκεται ακριβώς στην ίδια όχθη με τον «ΒΑΞΕΒΑΝισμό» του γνωστού υβρισμού και δημοσιογραφικού φαντασιόπληκτου τρόπου προβολής της πραγματικότητας.

Κλείνω. Το ΠΡΩΤΟ ΘΕΜΑ δεν είναι ένα φιλο-ΣΥΡΙΖΑϊκό site. Κλείνει το θέμα για το τι συνέβη, σήμερα το πρωί, στη Βουλή, με την εξής παράγραφο: «Ο κ. Μπογδάνος μίλησε για παραφωνίες εντός του ΣΥΡΙΖΑ, που δεν αφορούν το μεγάλο υγειές πατριωτικό κομμάτι του κόμματος».

Συνεπώς, το να βάζετε λόγια στο στόμα μου περί δήθεν κατηγορίας απέναντι σε ένα ολόκληρο κόμμα και άρνησης της πατριωτικής του αντίληψης, είναι, αν όχι ασύγγνωστο λάθος - αυτό θέλω να πιστεύω ότι είναι -, είναι ανέντιμο στη συγκεκριμένη περίπτωση.

Όσον αφορά στην αποβολή μου ή όχι από την Επιτροπή, υπενθυμίζω ότι έχουμε φιλελεύθερη αστική δημοκρατία. Αποβολές με σοβιετικό τρόπο δεν είναι ανεκτές.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Να παρακαλέσω λίγο, καθώς αυτό είναι ένα θέμα, το οποίο δεν θα συζητηθεί εδώ. Αλλά, παράκληση να το κλείσουμε.

**ΚΩΝΣΤΑΝΤΙΝΟΣ ΜΠΟΓΔΑΝΟΣ:** Ευχαριστώ και ολοκλήρωσα.

Ελπίζω να κατέστησα σαφές ότι δεν κατηγορώ συνολικά τον ΣΥΡΙΖΑ, αλλά τον καλώ να λάβει μια υπεύθυνη στάση έναντι στελεχών, αλλά και προσκείμενων σε αυτών των προσώπων ανωνύμων και επωνύμων, που υπονομεύουν την εθνική προσπάθεια.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κύριε Μπογδάνο, να μην συνεχιστεί, τώρα, αυτό το «ένθεν κι ένθεν».

**ΚΩΝΣΤΑΝΤΙΝΟΣ ΜΠΟΓΔΑΝΟΣ:** Ευχαριστώ θερμά.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο είχε ζητήσει και ο κ. Γιαννούλης. Ωραία, το λόγο θα πάρει ο κ. Δρίτσας. Παρακαλώ.

**ΘΕΟΔΩΡΟΣ ΔΡΙΤΣΑΣ:** Κύριε Πρόεδρε, ανήκω ή τουλάχιστον πιστεύω ότι ανήκω και αυτό υπηρετώ, χρόνια τώρα, στη συμμετοχή μου στην πολιτική, στην κατηγορία εκείνων των ανθρώπων και των συμμετασχόντων στην πολιτική διαδικασία που δεν προσωποποιώ τα πράγματα και θέλω πάντα να αναδεικνύεται η πολιτική ουσία.

Και, πράγματι, έχω ευχαριστήσει, όχι μόνο σε κατ' ιδίαν συζήτηση, αλλά το έχω πει και δημοσίως, ότι τιμά τον κύριο Μπογδάνο η συμπεριφορά του, στην οποία αναφέρθηκε ήδη, όταν ακριβώς είπε ότι: «Δεν είναι δυνατόν, όσο τον ξέρω, ο κ. Δρίτσας να είπε αυτά κι αυτά κι αυτά». Τέτοιες συμπεριφορές, πράγματι, επιδιώκω και εγώ να χαρακτηρίζουν την πολιτική μας παρουσία.

Εδώ, όμως, έχουμε, όχι μια εν τη ρύμη του λόγου παρερμηνεία, αλλά έχουμε μια κατ' επανάληψη, τις τελευταίες μέρες, αναφορά του κ. Μπογδάνου σε αυτή την αμφισβήτηση των στελεχών, των μελών, των βουλευτών του ΣΥΡΙΖΑ. Όπου, σε κάθε περίπτωση, με κάθε βεβαιότητα μπορεί να πει κανείς ότι η μέση αντίληψη τουλάχιστον δεν μπορεί να έχει κανέναν άλλον τρόπο να εκλάβει αυτά, τα οποία λέει ο κ. Μπογδάνος για τον ΣΥΡΙΖΑ, παρά μόνον ως αμφισβήτηση του πατριωτισμού του ΣΥΡΙΖΑ.

Δεν νομίζω ότι χρειάζεται να υπερασπίσω εγώ, ή τα μέλη του ΣΥΡΙΖΑ, το πατριωτικό μας συναίσθημα.

Πήρα το λόγο, όμως, με δεδομένο ότι αυτή ήταν πράγματι η παρέμβαση στην Ολομέλεια, από την πλευρά του συναδέλφου.

Και λαμβάνοντας υπόψη την πολύ σωστή και ταυτιζόμενος με αυτό που εσείς είπατε, κύριε Πρόεδρε, ότι σε αυτήν την Επιτροπή, τη Διαρκή Επιτροπή Άμυνας και Εξωτερικών Υποθέσεων, δεν εμφιλοχωρεί, ούτε αμέσως, αλλά ούτε και εμμέσως, οιαδήποτε αμφισβήτηση. Ούτε έχουμε επιτρέψει, στη μεταξύ μας λειτουργία, να αμφισβητήσει ο ένας τον πατριωτισμό του άλλου. Και βεβαιώσατε ότι αυτοί είναι οι κανόνες, επιτιμώντας, μάλιστα, τον συνάδελφο τον κύριο Γιαννούλη για όσα έλεγε.

Ακριβώς, λοιπόν, γι' αυτό και εφόσον αυτό ισχύει και επιβεβαίωσα και εγώ ότι ισχύει, θεώρησα - δεν ζήτησα να διαγραφεί ο κ. Μπογδάνος από την Επιτροπή, επισήμανα κιόλας, ότι δεν μπορώ και να το κάνω - αλλά είπα ότι με όσα λέτε, κύριε Πρόεδρε, τα όσα λέει ο κ. Μπογδάνος, τον βγάζουν εξ ορισμού και εξ αντικειμένου εκτός πλαισίου λειτουργίας της Επιτροπής μας, δηλαδή, αυτό που έχουμε πραγματικά συνομολογήσει, τηρούμε και υπηρετούμε.

Τώρα, το αν θα πρέπει ο Έλληνας πολίτης να προσέχει την παραμικρή διατύπωση, για το αν αναφέρεται σε πέντε ή τρία ή δυόμιση στελέχη του ΣΥΡΙΖΑ, που κάτι είπαν και που εγώ αμφισβητώ και επ’ αυτού την αξιολόγηση που κάνει ο κ. Μπογδάνος, αλλά αυτό είναι δική του αξιολόγηση, συγχωράτε με, αλλά δεν είναι δυνατόν έτσι να ασκηθεί ο δημόσιος λόγος, όταν όχι μία φορά αλλά αρκετές φορές και με συστηματικό τρόπο τίθενται τέτοιου είδους ζητήματα, το συμπέρασμα που βγάζει ο οποιοσδήποτε Έλληνας πολίτης γυναίκα ή άνδρας, δεν μπορεί να είναι άλλο, ότι ο κ. Μπογδάνος αμφισβητεί τον πατριωτισμό του ΣΥΡΙΖΑ.

Τώρα, θα μου πείτε, έχει τόσο σημασία, αν ο κ. Μπογδάνος, αμφισβητεί τον πατριωτισμό του ΣΥΡΙΖΑ;

Ναι, επειδή δεν είναι δυνατόν να κάνουμε τέτοιες συζητήσεις υπό αυτές τις συνθήκες, γι' αυτό θέλω να επιβεβαιωθεί αυτό που εσείς είπατε, κύριε Πρόεδρε, ότι τέτοιου είδους τοποθετήσεις και συμπεριφορές δεν χωράνε στο πλαίσιο της Επιτροπής Άμυνας και Εξωτερικών Υποθέσεων.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Θα παρακαλέσω να κλείσουμε εδώ αυτή τη συζήτηση.

Εγώ θα ήθελα κλείνοντας και επειδή ζούμε σε μια εποχή και μια περίοδο γεμάτη εντάσεις και αυτή τη στιγμή η πατρίδα μας βάλλεται και από όσα συμβαίνουν στα σύνορά μας, αλλά και από την επιδημία ή την πανδημία αυτή που πλήττει τη Διεθνή Κοινότητα συνολικά, αλλά βεβαίως και την πατρίδα μας, σας παρακαλώ θα ήθελα κλείνοντας να επαναλάβω αυτό που είπα και νομίζω, ότι εκεί πρέπει να το σταματήσουμε ότι δεν αμφισβητεί κανείς τον πατριωτισμό κανενός συναδέλφου σε αυτή την Επιτροπή και παρακαλώ πάρα πολύ, αυτό να είναι το μήνυμα το οποίο εκπέμπουμε ως Επιτροπή Εθνικής Άμυνας και Εξωτερικών Υποθέσεων.

Θερμή παράκληση, κύριε Γιαννούλη, ας το κλείσουμε εδώ.

**ΧΡΗΣΤΟΣ ΓΙΑΝΝΟΥΛΗΣ:** Μόνο για ένα λεπτό, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ναι αλλά παράκληση, αν θα πείτε κάτι και θα πάρει κάποιος άλλος το λόγο, θέλω να παρακαλέσω ας είναι αυτό το μήνυμα και ας κλείσουμε τη σημερινή συνεδρίαση, χωρίς να το συνεχίσουμε.

Παράκληση, ακούστηκαν όλες οι πλευρές με ενάργεια και νομίζω, ότι δεν είναι σκόπιμο τώρα να το συνεχίσουμε.

Δεν είναι αυτό, αλλά δεν θα ήθελα να ανοίξουμε έναν άλλο κύκλο συζητήσεων.

Κύριε Γιαννούλη, παράκληση, ας κλείσουμε εδώ τη συνεδρίαση.

Σεβαστείτε λίγο, να στείλουμε αυτό το μήνυμα που νομίζω ότι είναι επιθυμία και όλων μας. Ακούστηκαν ένθεν και ένθεν, όλες οι απόψεις.

Θα παρακαλέσω πάρα πολύ στο σημείο αυτό, να κλείσουμε τη συνεδρίαση.

**ΧΡΗΣΤΟΣ ΓΙΑΝΝΟΥΛΗΣ:** Θα ήθελα το λόγο μόνο για ένα δευτερόλεπτο, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τώρα, μου λέει, ο κ. Φραγκογιάννης, ότι ο Παγκόσμιος Οργανισμός Υγείας τελικά κήρυξε πανδημία αυτό το οποίο αντιμετωπίζει η Διεθνής Κοινότητα με τον Κορονοϊό, οπότε, δυστυχώς πια, είναι πολύ πιο σοβαρά τα πράγματα.

Κύριε Γιαννούλη, έχετε το λόγο, αλλά παράκληση, μην κάνουμε άλλο κύκλο.

**ΧΡΗΣΤΟΣ ΓΙΑΝΝΟΥΛΗΣ:** Επιμένω για ένα δευτερόλεπτο, κύριε Πρόεδρε, για να ζητήσω συγνώμη εκ μέρους μου για το αν συνέβαλα στο να ανέβουν οι τόνοι, για να υπερθεματίσω ότι όντος σε αυτή την Επιτροπή γίνεται σοβαρή και συστηματική δουλειά με μια υπέρ-κομματική προσπάθεια.

Εγώ θα πρότεινα, υπερθεματίζοντας με όλα όσα εκθέσατε και εσείς και ο κύριος Δρίτσας κυρίως, ας αναλογιστούμε ποιος κάνει ή ποιος προσφέρει με τον καλύτερο τρόπο στο να παραμένουμε όλοι ενωμένοι. Σίγουρα πάντως, εγώ ποτέ δεν θα έλεγα με τις πλάτες της Ν.Δ. ή με τις πλάτες του ΣΥΡΙΖΑ.

Είναι καιρός να προβληματιστούμε όπως λέτε και εσείς όλοι.

Σας ευχαριστώ πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Σίγουρα είναι δυσάρεστο να ανεβαίνουν οι τόνοι και εγώ ζητώ συγνώμη από την πλευρά μου αν κάποια στιγμή ανέβηκαν οι τόνοι. Ας το κλείσουμε εδώ και ας αφήσουμε αυτό το μήνυμα να είναι το μήνυμα που εκπέμπει η Επιτροπή μας.Κυρίες και κύριοι συνάδελφοι, κλείνουμε τη συνεδρίαση και καλό απόγευμα.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. : Φόρτωμας Φίλιππος, Σούκουλη-Βιλιάλη Μαριλένα, Βασιλειάδης Βασίλειος, Γκιουλέκας Κωνσταντίνος, Δημοσχάκης Αναστάσιος, Μανωλάκος Νικόλαος, Μπογδάνος Κωνσταντίνος, Αμανατίδης Ιωάννης, Μάλαμα Κυριακή, Δρίτσας Θεόδωρος, Ξανθόπουλος Θεόφιλος, Γιαννούλης Χρήστος, Τζάκρη Θεοδώρα, Φραγγίδης Γεώργιος, Κομνηνάκα Μαρία, Παφίλης Αθανάσιος, Νικόλαος, Μυλωνάκης Αντώνιος, Χήτας Κωνσταντίνος, και Σακοράφα Σοφία.

Τέλος και περί ώρα 19.05΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ ΑΝΑΣΤΑΣΙΟΣ ΧΑΤΖΗΒΑΣΙΛΕΙΟΥ**